Мен не дейман-у, қўбизим не дейди? – HURRIYAT\nТил – худди ҳаётнинг ўзидек ўзгарувчан, у замон ва маконга мослаша боради. Шевалар ҳам, қолаверса, унинг расмий, адабий, сўзлашув каби турлари ҳам бунинг яққол исботидир.\nҚадимда туркий тил сифатида барча туркийзабон элу элатларга бирдек тушунарли бўлган алоқа воситаси кейинчалик миллий тиллар шаклида бир-биридан кескин фарқлана борди. Масалан, Заҳириддин Муҳаммад Бобурнинг бир ғазалидаги «Баҳор айёмидур, дағи йигитликнинг овонидур…» сатрини ҳозирги ўзбек адабий тили доирасида мағзини чақиш, у қадар мушкул бўлмаса-да, лекин тушуниб олиш осон эмас. Ҳолбуки, айрим қардош туркийзабон миллатларда «дағи» («яна», «бунинг устига» каби маъноларда), «овон» («ҳавас», «майил» маъноларида) каби сўзлар қўлланилади.\nЗамон ва макон билан боғлиқ бундай ўзгаришлар адабий тилимизнинг яқин ўтмишида ҳам яққол кўринади. Айтайлик, Абдулла Қодирий билан Ойбек асарлари ёки Чўлпон билан Абдулла Орипов асарлари тилларида катта фарқ кузатилади. Бу замон ва макон билан боғлиқ ҳаётий жараёнлардир.\nТил ўзгарувчан экан, демак, уни қолипга солиб турадиган меъёр, бу имло қоидаларидир.\nҲозир амалда бўлган адабий тилимиз, адашмасам, 1995 йил 24 августда қабул қилинган «Ўзбек тилининг асосий имло қоидалари»га асосланади. Ушбу имло қоидаларида ҳарфлар имлосидан тортиб, унлилар, ундошлар, асос ва қўшимчалар имлосию қўшиб ёзиш, ажратиб ёзиш, чизиқча билан ёзиш, бош ҳарф имлоси, шунингдек, кўчириб ёзиш қоидаларигача кўрсатилган.\n«Ўзбек тилининг асосий имло қоидалари» Вазирлар Маҳкамасининг 1995 йил 24 августдаги 339-сонли қарорига илова сифатида газеталарда ҳам эълон қилинган («Маърифат» газетаси, 1995 йил 6 сентябрь сони).\nАммо бу қоидалардан кимлардир бехабарга ўхшайди. Бундай бехабарлар орасида, ҳатто, айрим адабиётшунос, тилшунос олимлар ҳам борлиги кишини таажжубга солади. Янада ажабланарлиси, бу тоифа олимлар ўша қоидалардан кўз юмган (балки, рад этган) ҳолда ўзларича «янги қоидалар» яратишга уринадилар ва ўзгаларни айнан улар даъво қилаётган имлода ёзиш ва ўқишга ундайдилар. Жумладан, филология фанлари номзоди Султонмурод Олим худди шундай йўл тутади. Унинг «Тошкент ҳақиқати» газетасининг 2019 йил 17 июндаги 55-сонида эълон қилинган «Туманларимиз номлари қандай ёзилиши керак?» (даъвони қаранг!) сарлавҳали мақоласи бунга яққол мисолдир.\n«…мустақиллик йилларида жой номларига муносабат халқимиз ва давлатимиз учун ўта муҳим миллий масалага айланди. Деярли барча жой номлари қайта кўриб чиқилди, кўплари тарихийликка асосланган ҳолда ва миллий тайнатимиздан келиб чиқиб, қайта номланди. Бироқ бу борада ҳали тўла ҳал этилмаган муаммоларимиз талайгина», дея куйинчаклик билдирган олим бирданига «…Аммо бошқа муаммоларга дуч келдик: Юқоричирчиқ, Ўртачирчиқ, Қуйичирчиқ туманлари номлари ўзбек тилидаги матнларда турлича ёзилаяпти», дея муаммо кўтаради ва дабдурустдан «Бироқ агар қўшма сўз жой номига айланган бўлса, уни қўшиб ёзишдан бошқа йўл йўқ…» дея қатъий ҳукм (ҳа, хулоса эмас, ҳукм) чиқаради. Бунинг исботи тариқасида эса Сирдарё, Қашқадарё, Каттақўрғон, Яккасарой, Қўрғонтепа каби жой номларини келтиради.\n“Ана энди табиий равишда савол келиб чиқади, — дея ёзади муаллиф ўз иддаосини ривожлантириб. — Нима учун бир вилоятда «Бекобод», «Оққўрғон», «Паркент», «Пискент», «Янгийўл», «Ғазалкент» сўзларини қўшиб ёзамиз-у, «Чирчиқ» сўзи иштирокидаги уч туман номини ажратиб ёзишимиз керак? Икки хилликка мажбур қиладиган қандай жиддий асос бор? Ҳеч қандай асос йўқ эканми, демак, масала ҳал: буларни ҳам «Юқоричирчиқ», «Ўртачирчиқ», «Қуйичирчиқ» шаклида қўшиб ёзиш зарур, вассалом».\nМана, олим («учённый», демоқчимиз) чиқарган қатъий фикр!\nЭслайсизми, шундай гап бўларди: «Ҳукм қатъий, шикоятга ўрин йўқ!»\nОлимимиз ҳам қатъий ҳукм чиқараяптиларки, гўё ҳеч кимнинг шикоят ёки эътироз билдиришга ҳаққи йўқдек. У ҳолда «Ўзбек тилининг асосий имло қоидалари» нима бўлади? Ушбу қоидаларнинг 47-бандини ўқиймиз:\n«Иккинчи қисми турдош от билан ёки «obod» сўзи билан ифодаланган жой номлари қўшиб ёзилади: Yangiyo‘l, To‘rtko‘l, Mirzacho‘l, Sirdaryo, Kosonsoy, Yangiobod, Xalqobod каби. Лекин иккинчи қисми атоқли от бўлган жой номлари ажратиб ёзилади: O‘rta Osiyo, Ko‘hna Urganch, O‘rta Chirchiq каби».\nДемак, иккинчи қисми атоқли от бўлган жой номлари ажратиб ва икки қисми (атоқли от бўлгани учун бош ҳарф билан) ажратиб ёзилади.\nБу қоида-ку, баъзиларни истисно қилганда, кундек равшан. Бунинг устига имло қоидалари ижодкорлари келиб-келиб айнан «Ўрта Чирчиқ» сўзини мисол қилиб оладиларми-а?! Бу Султонмурод Олимга қаттиқ тегмайдими, ахир? У кишининг «…қўшиб ёзиш зарур, вассалом», дея чиқарган «ҳукм»лари нима бўлади?!\nЙўқ, у киши ён бермайдилар:\n“Аммо масалада яна бир нозик жиҳат бор. Агар бирор жойга киши номи қўйилган ва у икки сўздан ташкил топган бўлса, буларни ажратиб ёзишдан бошқа йўл қолмайди, — дея мулоҳаза юритар экан муаллиф, — «юқори», «ўрта» ва «қуйи» сўзлари ҳам, «Чирчиқ» сўзи ҳам киши номи эмас (?!). Шунинг учун тил қоидалари бу уч жой номини қўшиб ёзишни ҳар томонлама тақозо этади”, деб ёзадилар қатъий ва энди ўзлари ўйлаб топган тил қоидаси асосида: “Энг оқилона йўл – шу. Келинг, шу оқилона йўлни танлайлик”, дея давом этадилар ва қизиғи: мақолани эълон қилган «Тошкент ҳақиқати» газетаси бу даъватга жавобан, айтилган гапни қонун деб, шу соннинг ўзидаёқ «Юқоричирчиқ тумани ҳокимлиги ҳуқуқшуноси…», «Қуйичирчиқ туманида ҳам…» дея ёзади.\nВаҳоланки, мамлакатимиз ҳукуматининг бош газетаси «Халқ сўзи»да ҳаммаси рисоладагидек ёзилмоқда. Масалан, «Қуйи Чирчиқ — пойтахт вилоятининг чекка туманларидан бири. Ўз номига монанд равишда у Чирчиқ дарёсининг қуйи қисмида, Сирдарё соҳилида жойлашган», деб ёзилади «Халқ сўзи» газетасининг 2019 йил 30 май сони 1-саҳифасида берилган «Янгиланишлар одамларнинг турмуши, фикри, дунёқарашини ўзгартирмоқда» сарлавҳали мақолада.\nАгар олимимиз даъвосича, фақатгина киши номлари бош ҳарфлар билан ёзиладиган бўлса, бошқа атоқли отлар нима бўлади: киши номи билан аталмаганлиги учун «тошкент», «самарқанд», «нукус», «москва», «лондон», «марказийосиё», «лотинамерикаси» шу тахлит кичик ҳарфда; «Навоий», «Санкт-Петербург», «Вашингтон» эса бундай тартибда бош ҳарфлар билан ёзиладими?!\n“Бизда қўшма сўзларни тўғри ёзиш учун нақд илмий даражага эга тилшунос бўлиш керак, — деб ёзади яна бир тилшунос, адабиётшунос Қозоқбой Йўлдош «Тафаккур» журналининг 2018 йилдаги 1-сонидаги «Ўзлик қўрғони» («O‘zlik qo‘rg‘oni») мақоласида. — Шундаям қайси тил имло қоидасига (?!) таяниш зарурлигини билса! Нега бундай? Нега «Янгийўл», «Янгиер», «Қорасув», «Қорақамиш» сўзлари қўшиб ёзилган ҳолда, «Қизил Юлдуз», «Оқ тоғ», «Қора тоғ», «Улуғ тоғ», «Ўрта Чирчиқ», «Қуйи Чирчиқ», «оқ қанд», «темир йўл», «тош йўл» сўзлари алоҳида ёзилиши керак? Ҳар қандай қўшма сўз битта сўз ҳисобланиб, бир урғу билан айтилар экан, унинг қайси сўз туркумидан ясалганига қарамай, бир сўз сифатида, яъни қўшиб ёзилса, осмон узилиб ерга тушадими? Нега энди одам ёзаётган ҳар бир сўзи қайси туркумга мансублиги хусусида бош қотириши керак?”\nАжабо, муаллиф «Ўзбек тилининг асосий имло қоидалари»дан бехабарми ёки уни писанд қилмаяптими? Ёки имло қоидалари ўзгариб, биз ҳеч нарсадан бехабар қолиб кетдикмикин?\nБу олимларимиз «Марказий Осиё», «Яқин Шарқ», «Кўҳна Урганч», «Кичик Осиё», «Катта Канён», «Паст Дарғом», «Дашти Қипчоқ», «Ўрхун Энасой» атамалари нима учун доимо ажратиб ва бош ҳарф билан ёзилиши ҳақида сира ўйлаб кўрганмикинлар? Чунки бу қўшма сўзларнинг иккинчи қисми худди «Юқори Чирчиқ», «Қуйи Чирчиқ», «Ўрта Чирчиқ» каби атоқли отлардир. Олимларимиз эса булар ҳадеб, киши номи эмас-ку, деб иддао қилаверадилар.\nЯна бир ўринда муаллиф: «…миллий тилни қолипга солиш эмас, уни табиий ривожлантириш йўлини излаш керак», деб ёзади.\nЛекин тилда қолип — қоида бўлмаса, уни, Қозоқбой Йўлдош ёзганидек, ҳар ким ўзича «ривожлантираверса», охири нима бўлади? Бу кетишда бошқа миллат вакиллари билан эмас, ҳатто ўзаро суҳбатларимизда ҳам таржимон керак бўлиб қолмайдими? Аслида, ҳозир ҳам ўзаро мулоқотларда шевага хос сўзлар бўлса, қийналиб қоламиз-ку! Адабий тил мушкулимизни осон, тилимизни равон қилиб турибди-ку!\nҚозоқбой Йўлдош яна: нарса-ҳодисаларни моҳиятидан келиб чиқиб, ўзбекча айтавериш керак, дегандек даъват қилади.\nУ каби бизга «самолёт»ни «учоқ», дейишга даъват қилганлар энди «поезд», «радио», «метро», «велосипед», «инновация», «машина», «мотор», «инвестиция», «коммуникация», «компьютер» каби кўпдан-кўп замонавий атамаларни ўзбекча аташни таклиф этаяптиларми?\nЮқорида келтирилган соф ўзбекча қўшма сўзларни қоидаси билан ёзишни катта муаммога айлантираётган олим «…четдан келган нарса-ҳодисани ўзбекча номлаш мумкин ва керак», деб тинмай таъкидлайди.\nҲаётда ва фанда ҳам нимани ким топган ёки ихтиро қилган, яратган бўлса, аксарият нарса-ҳодисаларга ўшалар ном берадилар.\nФутболни инглизлар ўйлаб топишган ва унга инглизча ном беришган, шахматни ихтиро қилганлар уни ўз тилларида шундай аташган.\nЎзбек миллий кураши ўзбекларники бўлгани учун «ҳалол», «ёнбош», «чала» деган ўзбекча атама ишлатилади ва инглиз ҳам, олмону япон ҳам шундай атамани ишлатади. Мана, тил қоидалари меъёрлари!\nАхир, ҳалигача ўзимиз ҳам ўзлаштириб ололмаётган ҳазилакам захирамиз, сўз хазинамиз борми? Ахир, Ҳазрат Навоий, Бобур Мирзо ашъор битган тилни тўлиқ биламиз, деб мақтана олмаймиз-ку! Уларни чуқур ўрганиб, тилимизни янада бойитиш ўрнига олимларимиз янгича ясама сўзлар ясашни тарғиб этмоқдалар. Аввало, борини, борининг имлосини яхшилаб ўрганиб олайлик!\nХусусан, 2019 йил 4 октябрдаги Ўзбекистон Республикаси Президентининг «Ўзбекистон Республикасининг «Давлат тили ҳақида»ги қонуни қабул қилинганининг ўттиз йиллигини кенг нишонлаш тўғрисида»ги қарорида ҳам она тилимизнинг тарихий илдизларини чуқур ўрганиш, уни илмий асосда ҳар томонлама ривожлантириш ва қўлланиш доирасини кенгайтириш, бу борадаги ишларни янги поғонага кўтарилганлигига алоҳида эътибор қаратилган.\nОлимларимиз тилимизда ўз имло ва қоидасига эга бўлган сўзларни бошқачасига айлантириб, йўқ жойдан муаммо ясашлари, одамларни чалкаштиришлари эмас, аксинча, «адмирал», «медицина», «учоқ» каби халқаро атамалар даражасига етган ота-боболаримиз тилини чуқурроқ ва кенгроқ, оммавий тарзда тарғиб этсалар, айни муддао бўларди. Тилнинг ривожи, бойлиги шунга ҳам боғлиқ.\nАжабланарли жойи шундаки, муаллиф Султонмурод Олим бундан чамаси ўн йиллар илгари ҳам шу мавзуни кўтарган ва ўша йили унинг «Туманлар номини тўғри ёзайлик» номли мақоласи эълон қилинган эди («Тошкент ҳақиқати» газетаси, 2008 йил 25 октябрь сони). Шунда ҳам унга ушбу сатрлар муаллифи худди ҳозиргидек, раддия ёзган ва ўз фикрларини айтган, мулоҳазаларини «Ўзбек тилининг имло қоидалари» билан асослаган эди.\nБуни қарангки, Султонмурод Олим негадир орадан 10 йилдан ортиқ вақт ўтиб, яна ўша эски гапларни кўтарибди. Ўша мақола, ўша иддао. Қизиғи, муаллиф ўшанда ўзига қарши келтирилган бирорта фикрга муносабат билдирмайди ва айни пайтда «Ўзбек тилининг асосий имло қоидалари» ҳақида ҳам лом-мим демайди. Буни қандай ва нима деб тушуниш керак?\nҚадимда бир бахши арз-ҳолини ўлан қилиб куйласа, қўбизи қурғур «тинғир-тинғир»дан нарига ўтмас эмиш. Бундан бахши «Мен не дейман-у, қўбизим не дейди?!» дея зорланган экан.\n«Биз тил қоидалари, атоқли от, дея ҳар қанча таъкидласак-да, олим «юқори», «ўрта» ва «қуйи» сўзлари ҳам, «Чирчиқ» сўзи ҳам киши номи эмас (?!)» деб ўзиникини маъқуллаб ётибди.\nФикримча, жамиятни қонунлар бошқаргани каби тил меъёрлари ҳам қоидаларга бўйсунади. У кимларнингдир таклифи, даъвати ва талаби билан ўзгариб қолмайди.\nЎрта Чирчиқ тумани.\nPrevious Қарз қиёматга қолмасин… Ёки интизор кўзларни йиғлатманг!\nNext Кучли парламент – демократия таянчи


Чақмоқ АҚШ бомбардимончи самолётида одам бўйидек дарча қолдирди | Кун ҳабарлари\nЧақмоқ АҚШ бомбардимончи самолётида одам бўйидек дарча қолдирди\nЧақмоқ АҚШнинг Boeing B-52 Stratofortress стратегик бомбардимончи самолёти дум қисмида катта дарча қолдиргани маълум қилинди. Бу ҳақда The Aviationist нашри хабар берди.\nНашр маълумотларига кўра, чақмоқ самолёт 2017 йил декабрда Луизианадаги Барксдейл авиабазасига кўниши вақтида самолётга урилган. Самолёт экипажи нима юз берганини тушунмай қолган ва фақатгина қўнгандан кейин одам бўйидек келадиган дарчани кўрган.\nЗиён баҳолангач, самолётнинг вертикал стабилизатори, яшинқайтаргичи ва ҳимоясига тикланиб бўлмас зарар етгани ва самолёт дум қисмини тўлиқ алмаштириш кераклиги маълум бўлган.\nТехник мутахассисларнинг таъкидлашларича, чақмоқ зарбалари йилига бир неча маротаба юз беради, бироқ ушбу ҳолатдагиси жиддий оқибатларга олиб келган. Механиклардан бирининг айтишича, у 15 йиллик фаолияти давомида биринчи марта самолётнинг дум қисмини тўлиқ алмаштиришига тўғри келган.\nBoeing B-52 Stratofortress самолёти АҚШ қуролланишида 1955 йилдан бери мавжуд. Режага кўра, ушбу самолёт камида 2030 йилгача АҚШнинг узоқ бомбардимончи авиациясининг асосий самолёти бўлиб қолади. Самолёт турли қуроллар, жумладан ядровий қуролни таший олади.


Сана буйича материаллар Март 2015 йил » Зарафшон Газетаси\nОта-оналар мажлиси Унда нима масала кўрилади? Маданият\nБу воқеага 5-6 йил бўлди. Қўшниларимиздан бири салом-аликдан сўнг «Ота-оналар мажлиси экан, мактабга шошяпман», деди ҳовлиқиб.\n«…Изингиздан ибрат ёғилсин» Жамият\n31 март 2015 16:31\nУмри давомида ҳар бир қадами ортидан ибрат ёғиладиган, қаҳрамон деса арзигулик аёлларимиз кам эмас.\nМеҳнат низолари Жамият\n31 март 2015 16:30\nсудда уч томонлама тақдим этилган далиллар асосида одилона кўриб чиқилади\nИшловини берган узумини ейди Жамият\n31 март 2015 16:28\nСамарқанд туманида «Узумчиликни ривожлантириш, мавжуд токзорлар самарадорлигини ошириш, янгиларини барпо этиш ва илғор агротехнологияларни амалиётга кенг жорий этиш» мавзусида кўргазмали семинар бўлди.\n«Жасур ва сергак бўл, болам!» Жамият\n31 март 2015 16:23\nКаттақўрғон гарнизонига қарашли ҳарбий қисмда бундан бир ой олдин хизматга чақирилган Ватан ҳимоячилари тантанали равишда ҳарбий қасамёд қабул қилишди.\nФуқаролик маданияти нима? Жамият\n31 март 2015 16:21\nМамлакатимизда фуқаролик жамиятини шакллантириш ва ривожлантиришга қаратилган демократик ислоҳотларнинг муваффақияти жамият аъзолари маданиятининг даражаси билан белгиланади. Сиёсий онг ва сиёсий жараёнларда иштирок этиш тажрибасидан сиёсий маданият, ҳуқуқий онг ва ҳуқуқ соҳасида иштирок этиш тажрибасидан ҳуқуқий маданият шаклланади.\nХорижлик кузатувчилар эътирофи Сиёсат\n31 март 2015 16:01\nСайловнинг дастлабки натижалари эълон қилинди Сиёсат\n31 март 2015 15:47\nВАТАНИМИЗ ТАРАҚҚИЁТИ, ХАЛҚИМИЗ ФАРОВОНЛИГИНИ КЎЗЛАБ Долзарб\n31 март 2015 10:48\n2015 йил 29 март мамлакатимиз сиёсий ҳаётидаги муҳим сана сифатида тарихга муҳрланди\nАдолат ва демократия тамойиллари асосида Долзарб\n29 март 2015 18:41\nСОАТ 17.00 ГАЧА САЙЛОВЧИЛАРНИНГ 86 ФОИЗИ ОВОЗ БЕРДИ Сиёсат\n29 март 2015 17:12\nПОРЛОҚ КЕЛАЖАК УЧУН ОВОЗ БЕРДИК Долзарб\n29 март 2015 16:58\nСоат 15.00 гача 1 миллион 797 минг 123 нафар сайловчи овоз берди Сиёсат\nСАЙЛОВ АДОЛАТ ВА ДЕМОКРАТИЯ ТАМОЙИЛЛАРИ АСОСИДА ЎТМОҚДА Долзарб\n29 март 2015 15:00\nСАЙЛОВЧИЛАРНИНГ 73 ФОИЗИ ОВОЗ БЕРДИ Долзарб\n29 март 2015 13:45\nЎзбекистон Республикаси Президенти сайловини ёритиш бўйича Самарқанд вилояти матбуот марказида оммавий ахборот воситалари вакиллари ва халқаро кузатувчилар иштирокида брифинг ўтказилди.\nОрқага 1 2 3 4 5 6 7 8 Олдинга


Ўзбекистонда 60% болаларни карликдан қутқариши мумкин бўлган лойиҳа амалга оширилмоқда\nЎзбекистонда «Zamin» Фонди томонидан 60% болаларни карликдан қутқариши бўйича лойиҳа амалга оширилмоқда.\nМаълум бўлишича, ушбу лойиҳа Тошкентда синов тариқасида амалга оширилмоқда. Лойиҳани амалга оширишда фонд Соғлиқни сақлаш вазирлиги ва Республика ихтисослаштирилган педиатрия илмий-амалий тиббиёт маркази билан ҳамкорликда иш юритмоқда.\nХусусан, шифохоналарда ўтказилаётган скринингни мониторинг ва таҳлил қилиш учун лойиҳа доирасида онлайн тизим ишга туширилаётгани таъкидланди.\nШунингдек, ушбу лойиҳа доирасида пойтахтдаги 4 та болалар шифохонаси ва 15 та туғруқ марказларида эшитиш қобилиятининг скрининг текширувидан ўтказилиши мумкин бўлган аппаратлар ўрнатилди.\nМаълум қилинишича, мазкур лойиҳа пойтахтда бир йил давомида синовдан ўтказилади. Агар у ўз самарасини берса кейинчалик бутун республика бўйлаб тадбиқ этилади.\nМАЛИКЗОДА 6 декабр 2020 20:08\nБИР БОЛАНИ КАРЛИКДАН КУТКАРИШ БУ СУЗ БИЛАН ТАРИФЛАБ БУЛМАС ДАРАЖАДА ДУОЛАРГA ЛОЙИКДИР,АЛЛОХ БИЗ БАНДАЛАРИНИ ПРЕЗИДЕНТИМИЗГА ОМОНАТ КИЛИБ БЕРГАНЛАР,БИЗ БАХТЛИ ХАЛКМИЗ ЖУДА КУП ЯХШИ ИШЛАР БУЛАЯПДИ АЛЛОХ ПРЕЗИДЕНТИМИЗГА СИЗГА УЗОК УМР ВА ЭЗГУ ИШЛАРИНГИЗГА ОМАД ТИЛАЙМАН РАХМАТ СИЗГА ЖУДА САВОБЛИ ИШНИ БОШЛАБСИЗ ОМАД ОМАД.\nЎзбекистон янгиликлари » Жамият » Ўзбекистонда 60% болаларни карликдан қутқариши мумкин бўлган лойиҳа амалга оширилмоқда


МУСУЛМОН УСТИДАН КОФИР ХУКМИНИ БЕРИШ — Zamaxshariy.uz\nМУСУЛМОН УСТИДАН КОФИР ХУКМИНИ БЕРИШ\nҲар бир ижтимоий муаммонинг ўз сабаблари ва омиллари бўлгани каби, одамларни осонликча кофирга ёки мушрикка чиқариб юборадиганлар кўпайишининг ҳам ўзига яраша сабаб ва омиллари бор. Ислом борасидаги кўпгина хатолар қатори бу масаладаги хато ҳам асосан кишиларнинг диний билим савиясининг йўқлиги ёки хатолигидан келиб чиқади. Энг ёмони ўша камчиликни тўғрилашга ҳаракат қилмасликдир. Бу масалада «Шарҳи ақийдатут Таҳовия» китобида қуйидагилар айтилади: «Аҳли қиблалардан бирортасини гуноҳ туфайли кофир қилмаймиз. Модомики, ўшани ҳалол ҳисобламаса». Демак, аҳли қиблалардан бирортасини гуноҳ туфайли кофир қилмаймиз» дегани, Пайғамбар соллаллоҳу алайҳи васаллам келтирган жами нарсаларга иймон келтириб, диннинг асосий тушунча ва тамойилларидан бирор нарсани инкор қилмаган одамни гуноҳи кабира ёки гуноҳ туфайли кофир, деб ҳукм чиқармаймиз, деганидир. Анас розияллоҳу анҳудан ривоят қилинади: «Пайғамбар соллаллоҳу алайҳи васаллам: «Лаа илаҳа иллаллоҳу» деган кимсани мусулмон деб биламиз, гуноҳи туфайли уни кофирга чиқармаймиз, амали туфайли уни Исломдан чиқармаймиз», дедилар». Абу Довуд ривоят қилган. Бу ҳадиси шарифда Пайғамбаримиз соллаллоҳу алайҳи васаллам муҳим масалани баён қилмоқдалар. «Лаа илаҳа иллаллоҳу», деган кимсага тегмаслик». Яъни, калимаи шаҳодатни айтиб, ўзининг мусулмонлигини билдириб турган кишига тегмаслик, унинг жонига, молига зарар етказмаслик зарур. Зоҳирида мусулмон бўлиб кўриниб, Исломнинг зоҳирий амалларини қилаётганлар билан мусулмонча муомала қилинаверади. Кишиларнинг ички сирлари ва ҳисоб-китоблари Аллоҳнинг Ўзига ҳавола!\nИслом шариати ҳукмига бир эътибор беринг: Бир одам куфр гапни айтди ва уни қозининг олдига келтирилди. Шунда қози ундан гувоҳлар даъво қилаётган масала – куфр гапни айтгани ҳақида сўрайди. У ўша гапни айтганидан тонса, қўйиб юборилади. Чунки гапидан тонишининг ўзи тавба ҳисобланади. Агар айбдор, мен бу гапнинг куфр эканини билмасдим, деса унга тушунтирилиб, иккинчи бор ҳушёр бўлиш таъкидланиб, уни қўйиб юборилади. Агар ўша одам, мен бу гапни билиб айтдим, динимдан қайтдим, деса, уни тавба қилишга чорланади. Тавба қилгунича кутилади.\nКуфр гапни айтиб турган одамга шу муомала бўлганидан кейин, мўминлигини айтиб, унга амал қилиб турган одамни турли гаплар туфайли кофирга чиқариб юборавериш мутлақо нотўғри бўлишини бир тасаввур қилиб кўринг. Шунинг учун бу ишдан ўта ҳушёр бўлиш лозим.\nЯнгиариқ тумани “Хожи Бобо” масжиди имом хатиби\nPrevious Post:МАЪНАВИЙ – АХЛОҚИЙ БУЗУҚЛИКДАН ЭҲТИЁТ БЎЛИНГ\nNext Post:НЕЪМАТ БЕРГАН ЗОТГА ШУКР ҚИЛМОҒИМИЗ ЛОЗИМ


Йўл қоидалари: жаримага тобингиз қалай? – "Тасвир" нашриёт уйи\nЙўл қоидалари: жаримага тобингиз қалай?\nҲар қандай ҳайдовчи ҳам йўлда учраши мумкин бўлган турли ҳолатларни шошилмасдан, тўғри ва оқилона баҳолаб ҳаракатланишга йиллар давомида кўникма ҳосил қилади. Бунинг учун аввало йўл ҳаракати қоидаларини мукаммал ўрганиш ва хавфсизлик талабларини чуқур англаши керак. Чунки содир бўлаётган йўл-транспорт ҳодисаларининг таҳлили шуни кўрсатмоқдаки, фалокатларнинг аксариятига тажрибаси етарли бўлмаган, билимсиз ҳайдовчилар сабабчи бўлади…\nБарча қоидаларга кўра, машина бошқарувига маст ҳолда ўтириш тақиқланади. Шу боис машина бошқарувида ўзи ва бошқаларнинг ҳаётига хавф солувчи ҳар қандай ҳолатлардан тийилган маъқул.\nАвтомобилнинг қорайтирилган ойналари этика қоидаларига ҳам тўғри келмайди. Кўзга ташланадиган даражада ажралиб туриш яхши эмас. Қора кўзойнак таққан киши ҳаммада эҳтиёткорлик туйғусини уйғотганидек, бундай автомобиллар ҳам кишилар эътиборини тортади.\nҲамма жой ҳам “стоянка” эмас…\nҲайдовчиларимизнинг аксарияти эҳтиёж юзасидан вақтинчалик тўхташ жойлари (“стоянка”лар)дан фойдаланади. Лекин бу “кенг майдон”нинг фаолияти аслида қонунийми, у қандай талабларга жавоб бериши керак, каби саволларга кўпчилигимиз унчалик ҳам эътибор бермаймиз.\nБозор атрофлари, йирик савдо мажмуаларига ёндош ҳудудларда бугунги кунда автоуловлар учун тўхташ жойлари ташкил этилаяпти. Аммо уларни ҳали етарли деб бўлмайди. Аксарият бозорлар атрофидаги йўл четларида қўлини у ёқдан бу ёққа айлантириб, машинани қўйиб кетишга чорлаётганларни кўп учратамиз. Кўпчилигимиз бу ер “стоянка” эмаслигини билсак-да, индамай пул ҳам тўлаймиз. Аммо автомашиналарнинг вақтинчалик тўхташ жойлари учун маълум меъёр ва талаблар белгиланганини биламизми?\nАвтотранспорт воситаларини вақтинча сақлаш жойи қуйидаги талабларга жавоб бериши керак:\n– сирти қаттиқ қопламали, ёритилган, ахлатларни йиғиш учун контейнерлар, ёнғинга қарши воситаларга эга бўлиши;\n– ҳудудга кириш ва ундан чиқиш учун махсус ажратилган жойлар бўлиши;\n– атрофи ўралган, махсус ажратилган кириш (чиқиш) жойини айланиб ўтиб, ҳудудга кириш (ундан чиқиш) имконини бермайдиган бошқа тўсиқларга эга бўлиши;\n– агар ҳудуд автомашиналарни бир неча қатор қилиб жойлаштиришга мўлжалланган бўлса, тасмаларга (полоса) ажратилган бўлиши;\n– ажратилган кириш (чиқиш) жойига туташ, кўринарли жойда назоратчи-кассирнинг хона (будка)си, унинг ташқи томонида йирик ҳарфлар билан автотранспорт воситаларини вақтинча сақлаш бўйича пулли хизматлар кўрсатиш тарифлари ва шартлари тўғрисидаги ёзувлар бўлиши;\n– ногиронлар учун махсус жиҳозланган (камида иккита) жой мавжуд бўлиши шарт.\nШундай экан, ушбу талабларга тўла жавоб бермайдиган ҳар қандай жойни “автотранспорт воситаларини вақтинча сақлаш учун пуллик жой” сифатида тан олмасликка ҳақлисиз.\nТўхтаб тўриш қоидасини бузманг\nАйрим ҳайдовчилар “темир тойчоқ”ларини мумкин бўлмаган жойларда, пиёдалар йўлаклари, бекатларда, кириш-чиқишни жойларини тўсиб, бошқа автомашиналарнинг ҳаракатланишига халақит берган ҳолда йўл четларига қўйиб кетадилар. Шу билан муаммо ҳал, деб ўйласангиз, хато қиласиз. Қоидабузар ҳайдовчини ЙПХ ходими кутаётган бўлса, каттагина жаримасиз иш битмайди.\n“Йўл ҳаракати қоидалари”да пиёдалар учун мўлжалланган йўлакларда автомашинада ҳаракатланиш ҳам, тўхтаб туриш ҳам тақиқланган.\n“Зебра”да эҳтиёт бўлинг\nПиёдаларнинг ҳаракатланишлари учун қулайлик яратиш, хавфсизлигини таъминлаш мақсадида йўлларга турли йўл белгилари ўрнатилади, махсус чизиқлар чизилади. Айниқса, пиёдаларнинг ўтиш жойларида (оддий айтганда “зебра”) содир этилган қоидабузарликлар нозирлар томонидан сира кечирилмай, дарҳол жазога тортилади.\n“Йўл ҳаракати қоидалари”нинг 14.4.-бандида нафақат пиёдаларнинг ўтиш жойларида автомашинани тўхтатиш, балки “зебра”гача 5 м, ундан ўтиб яна 5 м масофагача автомашинани тўхтатиш тақиқланади. Бекатлардан 15 м масофа оралиғида машиналарни тўхтатиш, йўловчи олиш ва тушириш ҳам “Йўл ҳаракати қоидалари”га зиддир.


ФИНАЛДА САМАРҚАНД ВА БЕШАРИҚ ЖАМОАЛАРИ\nБугун “Ғузор болалар футбол маркази” стадионларида 2005-2006 йилларда туғилган футболчилар ўртасида марҳум мураббий Эшмурод Чоршанбиев хотирасига бағишланган турнирнинг ярим финал баҳслари бўлиб ўтди. Кескин ва қизиқарли курашларга бой тарзда ўтган ҳар икки ярим финал жуфтлигида ғолиблар номи фақатгина учрашувдан кейинги пенальтилар сериясида аниқланди. Дастлаб, майдонга Самарқанд ва Денов шаҳарларидан ташриф буюрган ёш чарм тўп усталари тушишди. Ўйиннинг асосий вақтида томонлар муроса йўлини танлашди. 1:1 натижасидан сўнг ёш футболчилар пенальтилар тепиш сериясида ўз омадларини синаб кўришди. Унда ҳал қилувчи зарбаларни беришда рақибларига нисбатан анча аниқроқ ҳаракат қилган самарқандликлар ғалабани тантана қилишди. Ҳисоб 2:1, умумий натижа эса 3:2.\nИккинчи ярим финал жуфтлигида Фарғона вилояти Бешариқ тумани ёшлари майдонда навоийлик тенгқурлари билан бир-бирларига қарши рўбарў келишди. Бу учрашувнинг ҳам асосий вақтида ғолиб номи аниқланмади. Ҳисоб - 1:1 кўринишини олди. Учрашувдан кейинги пенальтилар сериясида водийлик футболчилар аниқроқ ҳаракат қилишди - 3:2. Умумий натижа - 4:3.\nДемак, эртага 10 ноябрь куни Эшмурод Чоршанбиев хотира турнирида 3 ўрин учун Денов ҳамда Навоий ёшлари баҳс олиб боришади. Ҳал қилувчи финал учрашувида эса Самарқанд ва Бешариқ жамоалари майдонга тушишади. Учрашувлар Ғузордаги “Ғузор болалар футбол маркази” майдонларида эрталаб соат 09:30 дан бошланади.\nШунингдек, бугун 5 ўрин учун ҳам ўйин ўтказилди. Унда Пешку ва Шўртан-1 жамоалари ўзаро учрашишди. Мазкур баҳсда Бухоро вилояти вакиллари ишончли зафар қучишди - 5:1.\nЯрим финал баҳсларидан суратга олинган фото лавҳаларни қуйида кўришингиз мумкин.


"Кўзлари юмуқ, қулоқларига тиқин тиқилган халққа хизмат қилиш осонроқ" – ЙПХ ходимларининг фотосуратлари ва видеоларини чоп этиш борасидаги тақиқ ҳақида ҳуқуқшунос фикри - Anhor\nAnhor Все посты “Кўзлари юмуқ, қулоқларига тиқин тиқилган халққа хизмат қилиш осонроқ” – ЙПХ ходимларининг фотосуратлари ва видеоларини чоп этиш борасидаги тақиқ ҳақида ҳуқуқшунос фикри\n“Кўзлари юмуқ, қулоқларига тиқин тиқилган халққа хизмат қилиш осонроқ” – ЙПХ ходимларининг фотосуратлари ва видеоларини чоп этиш борасидаги тақиқ ҳақида ҳуқуқшунос фикри\nЙўл ҳаракати хавфсизлиги хизмати ходимларининг йўл ҳаракати қатнашчилари билан ўзаро муносабатларини ва махсус воситалардан фойдаланишни тартибга солиш тўғрисидаги низомга ўзгартириш киритиш лойиҳаси тақдим этилди. Лойиҳа муҳокамаси 29 март куни тугайди. Anhor.uz нашри ҳуқуқшунос Мадина Турсунованинг рухсати билан фикрларини эълон қилади.\nЛойиҳада ёзилишича, у Ўзбекистон Республикаси Президентининг 2022 йил 8 февралдаги ПҚ-118-сонли қарорига мувофиқ киритилган бўлиб, умумий фойдаланиш учун мўлжалланмаган ва фармон матнида йўл-патруль хизмати ходимларини навбатчилик пайтида суратга олишни тақиқлаш тўғрисидаги буйруқ мавжудлигини текшириш имконияти мавжуд эмас.\nЭнг қизиғи, барча лойиҳалар ўзгартиришлар киритиш зарурлигини асосламасдан, умумхалқ муҳокамасига қўйилади. Нега? Далиллар қаерда? Ўзгартиришнинг жамият ва фуқароларга қандай ижобий таъсири бор? Ҳеч кимга керак бўлмаган ва ҳеч кимни қизиқтирмайдиган машҳур жамоатчилик назорати-чи?\nҲушсиз ходимнинг фотосуратини тарқатиш билан боғлиқ иш бўлган, аммо ҳуқуқбузар топилиб, аллақачон мавжуд бўлган маъмурий ва жиноий жавобгарлик нормалари доирасида жазоланган.\nЙПХ ходимларига бундай имтиёзли ҳуқуқ берилишининг сабаби нимада? Нега бу ерда ҳамиша катта қизиқиш, резонанс ва норозиликни уйғотиб келаётган жамоатчилик назорати ва ҳуқуқни муҳофаза қилувчи тузилмалар фаолиятининг очиқлигини таъминлаш масаласи эътиборга олинмаяпти?\nЭнди безовталанишга кеч бўлди ва тузатиш тезда қабул қилинади, бироқ бир нечта камчиликлар мавжуд, яъни ўзгартиш юқори юридик кучга эга бўлган норматив-ҳуқуқий ҳужжатларга зиддир. Ҳа, баланд минбарлардан тупук сочиб тинмай гапириладиган бутун ошкоралик сиёсати, коррупцияга қарши кураш сиёсатига ҳам бу зид.\nТақиқланиш сабаби нимада? ЙПХ ходимлари кўчада, яъни шахсий ҳаёт ва шахсий ҳаётни ҳимоя қилиш тамойиллари қўлланилмайдиган жамоат кириш жойларида хизмат қилади.\nХодимлар хизмат пайтида нимадан қўрқишади? Агар барча ҳаракатлар қонун доирасида бўлса, унда нега сиз ходимни суратга олиб, фотосурат ва видео юклай олмайсиз? Улар кимни кимдан ҳимоя қилмоқчи?\nДемократик ҳуқуқий давлатларда ҳуқуқ-тартибот идоралари ходимлари ва ҳокимиятдаги мансабдор шахсларга алоҳида қоидалар ва уларнинг шахсий дахлсизлигини ҳимоя қилиш даражаси белгиланган, чунки бу ерда жамоатчилик назорати таъминланиши керак, бошқа йўл йўқ. Хўш, бу ерда хизматчини суратга олиш ақиқланган. Аниқлашларсиз, истисноларсиз, тушунтиришларсиз одатдагидек меъёрий-ҳуқуқий ҳужжатларимизга ўзгартиришлар киритилмоқда.\nЛойиҳада “ЙПХ ходими ўз хизмат вазифаларини бажариш чоғида олинган сурат ва видеоларни интернет тармоғига жойлаштирмаслик керак” деб кўрсатилган. ЙПХ ходимларининг мажбуриятлари сир ҳисобланадими?\nАгар лойиҳа муаллифлари унутиб қўйган бўлса, Конституцияга кўра, фуқароларнинг ахборотга кириш ва уни тарқатиш ҳуқуқи фақат давлат ва бошқа сирларга асосланган ҳолда, фақат қонун асосида чекланиши мумкин – қонуности ҳужжати асосида, Вазирлар Маҳкамасининг қарори билан эмас, қонун асосида!\n“Давлат ҳокимияти ва бошқаруви органлари фаолиятининг очиқлиги тўғрисида”ги Қонунда: “Давлат ҳокимияти ва бошқаруви органлари фаолияти тўғрисидаги ахборотдан фойдаланиш, агар кўрсатилган маълумотлар қонун ҳужжатларида белгиланган тартибда давлат сирлари ёки қонун билан қўриқланадиган бошқа сирлар сирасига кирса, чекланади” –деб ёзиб қўйилган.\nХудди шу қонунга кўра, юридик ва жисмоний шахслар давлат ҳокимияти ва бошқаруви органлари фаолияти тўғрисидаги ишончли ахборотни олиш ва тарқатиш бўйича тўлиқ конституциявий ҳуқуққа эга. Бундан ташқари, давлат коррупцияга қарши курашишнинг “коррупциянинг олдини олиш бўйича чора-тадбирларнинг устуворлиги”, “фуқароларнинг ҳуқуқлари, эркинликлари ва қонуний манфаатларининг устуворлиги”, “ошкоралик ва шаффофлик” каби асосий тамойилларини эълон қилган.\n“Инсон-ҳокимият” ёки “ЙПХ ходими-фуқаро” муносабатлари вертикалида инсон манфаатлари ва ҳуқуқлари устун бўлиши керак, лекин бу сафар эмас…\nЙПХни ўз ичига олган Ички ишлар вазирлиги коррупцияга қарши кураш билан бевосита шуғулланадиган давлат органи ҳисобланади.\nДарвоқе, оммавий ахборот воситалари ҳам коррупцияга қарши қонун ҳужжатлари ижроси устидан жамоатчилик назоратини амалга оширади. Бу ерда эса, сиз суратга олишингиз мумкин, лекин интернетга юклай олмайсиз! Бугунги кунда бизда энг оммабоп нарса – бу онлайн нашрлар, онлайн медиа эканлиги эса ҳисобга олинмайди, Карл!\nЭнди, афтидан, журналистлар “мен буни ўз кўзим билан кўрдим, лекин уни сизга кўрсатолмайман …” мавзусида мақола ёзса бўлади.\nАлхусус, ички ишлар органлари ходимларига уларнинг ўз таъбири билан айтганда, “халқ манфаатларига хизмат қилиш” деган расмий бурчини эслатиб ўтаман.\nШу жойда сизга кўзлари юмилган ва қулоқларига тиқин тиқилган одамларга хизмат қилиш осонроқдек туюлмаяптими?\n9-йўналиш трамвайи рельслардан чиқиб кетди


20 апрель, 2017, 14:40\nХабарингиз бор кеча УЕФА Чемпионлар лигаси чорак финалидан ўрин олган "Барселона" ва "Ювентус" жамолари баҳси бўлиб ўтди. Нурсиз дуранг билан якунланган баҳсдан сўнг туринликлар дастлабки учрашувда қозонган ғалабаси эвазига ярим финалга йўл олишди.\nЭътиборлиси, ўйин якунланиши арафасида "Ювентус"нинг икки ҳимоячиси Лионель Мессининг либосини олиш учун бир-бирлари билан тортишиб кетишди. Аниқроғи, Леонардо Бонуччи ўйин пайтининг ўзидаёқ Мессидан учрашувдан сўнг ўзаро футболкаларни алмаштиришни сўради. Бу пайтда аргентиналик футбол афсонасининг либосини Жоржо Кьеллини ҳам истаётгани билиниб қолди ва икки "Ювентус" футболчиси Мессининг футболкаси учун курашга киришди. Якунда бу футболка Бонуччига насиб этди.\nҚуйида ушбу ҳолатга гувоҳ бўлишингиз мумкин:


Муҳтасиб (назоратчи) омма ҳуқуқларига алоқадор ҳамма масалаларни кўриб чиқувчи қозидир. У ҳадлар, жиноятлар доирасига кирмаганлиги учун бу ишда даъвогар бўлмайди.\nНазоратчи қозининг таърифи – мана шу. У устма-уст тахлаб қўйиладиган қуруқ таом ҳақидаги ҳадисдан олинган. Чунки Пайғамбар ﷺ таом орасида намлик борлигини билганларидан кейин уни таомларнинг тепа қисмига қўйишни буюрдилар. Токи, одамлар уни кўрсинлар. Бу ерда Пайғамбар ﷺ омма ҳаққига қарадилар. Хиёнат бўлиб қолмаслиги учун нам таомни таомларнинг энг тепасига қўйишни буюрдилар. Бу ҳадис шу борадаги ҳамма ҳақларга тааллуқлидир. Аммо у ҳадлар ва жиноятларга тегишли эмас. Негаки, улар аслида одамлар ўртасидаги даъволашувлардир.\nМуҳтасиб қонунбузарлик содир этилганини билгани заҳоти дуч келган жойда ҳукм чиқариш ҳуқуқига эга. Унинг учун қозилик мажлиси бўлиши шарт эмас. У чиқарган ҳукму фармонларни ижро этишлари учун унинг қўл остида бир неча шурта (полициячи)лар бўлади.\nМуҳтасиб даъвони кўриб чиқиши учун қозилик мажлиси бўлиши шарт эмас. У қонунбузарлик содир этилгани заҳоти ўз ҳукмини чиқараверади. У дуч келган жойда ва дуч келган вақтда ҳукм чиқариш ҳуқуқига эга. Бозордами, уйдами, машинадами, отдами, кечасими, кундузими, фарқи йўқ. Негаки, қозилик мажлиси бўлиши шартлигини кўрсатувчи далил муҳтасибга тушмайди. Қозилик мажлиси бўлиши шартлигини кўрсатувчи ҳадисда «Икки жанжал қилувчи ҳокимнинг олдида ўтирадилар», дейилган. Яна бир ҳадисда эса, «Икки даъвогар сенинг олдингга келиб ўтиришганда…», дейилган. Назорат қозисида эса, бундай ҳолат юз бермайди. Чунки унда даъвогар ва даъво қилинувчи бўлмайди. Аксинча, унда омма ҳаққига тажовуз қилиш ёки шариатга хилоф иш тутиш ҳолати бор, холос. Пайғамбар ﷺ устма-уст тахлаб қўйиладиган қуруқ таомни бозордан ўтиб бораётганларида кўриб қолганлар. У сотиш учун қўйилган эди. Таом эгасига нисбатан даъво қилинмади. Шариатга хилофликни кўрганлари заҳоти ўша жойнинг ўзида ўз ҳукмларини айтдилар. Бу нарса назорат қозичилигида қозилик мажлиси шарт эмаслигини кўрсатади.\nМуҳтасиб ўзидан ноиблар тайинлаш ҳуқуқига ҳам эга. Бунда ноиблик шартлари топилиши шарт, албатта. Уларни турли тарафларга тақсимлайди ва улар ўзлари тайинланган минтақада муҳтасиблик вазифасини бажариш ҳуқуқига эга бўладилар.\nБу иш муҳтасибга ўзидан ноиб тайинлаш ҳуқуқи берилгани ёки берилмаганига боғлиқ ишдир. Агар унга ўзидан ноиб тайинлаш ҳуқуқи берилмаган бўлса, ўзидан ноиб тайинлаш салоҳиятига эга бўлмайди.\nTagsбошқарув ва идорамуҳтасибХалифалик давлати жиҳозиқозилик\nДинни ҳаётдан ажратиш, борлиқ қонунларига зиддир


Учинчи сектор: Ҳазорасп тумани ИИБ бошлиғи раҳбарлигида амалга оширилган эзгу ишлар\n20 Август 2020 йил 365\nМамлакатимизда амалга оширилаётган ислоҳотларнинг самарали натижалари секторлар кесимидаги жараёнларда ҳам яққол намоён бўлмоқда.\nМамлакатимиз худудида эълон қилинган карантин тадбирларидан сўнг секторлар кесимида аҳоли муаммоларини уйма-уй юриб ўрганишга алоҳида эътибор қаратилди. Пандемия ва глобал иқтисодий инқироз шароитида аҳоли бандлиги ва фаровонлигини таъминлаш, сектор худудида камбағалликни қисқартириш масаласи кун тартибидаги муҳим вазифалардан бирига айланди. Тегишли ташкилотлар вакиллари билан ҳамкорликда ўтказилган ўрганишлар натижасида Ҳазорасп туманидаги учинчи сектор худудида 366 та муҳтож оилалар мавжудлиги аниқланиб, улар сектор раҳбарининг “Темир дафтари”га киритилди. Назоратга олинган ушбу оилаларнинг ҳар бирига давлатимиз раҳбарининг кўрсатмаси асосида “Саҳоват ва кўмак” умумхалқ ҳаракати доирасида 746 миллион 145 минг 900 сўмлик ёрдам кўрсатилди. Шунингдек, “Темир дафтар”дан чиқарилмасдан қолган 213 та ҳамда ижтимоий ҳимояга муҳтож бўлган 168 та оилага 220 минг сўмдан бир маротабалик моддий ёрдам пули тарқатилди. Жорий йилнинг 1 август ҳолатига кўра, бандлиги таъминланган ҳамда даромад манбаи яратилганлиги сабабли халқ депутатлари туман кенгаши қарори ва фуқароларнинг шахсий мурожаатига асосан 153 та оила “Темир дафтар”дан чиқарилди.\nЖорий йилнинг ўтган даври мобайнида уйма-уй юрган ҳолда 468 та хонадонларда ўрганишлар олиб борилиб, уларнинг табиий газ, электр энергияси, ичимлик суви, йўл, кўприк, соғлиқни сақлаш, мактабгача таълим йўналиши, банк кредити масалалари бўйича 162 та муаммолари мавжудлиги аниқланди. Ушбу муаммолар “Йўл харитаси”нинг чора-тадбирлар режасига киритилиб, тегишли ташкилот ва муассасалар вакиллари иштирокида муҳокама қилинди ва уларнинг барчаси ижобий ҳал этилди.\nСектор худудида замонавий савдо шаҳобчаларини ташкил этиш, хизмат кўрсатиш соҳасини ривожлантириш, тадбиркорлик субъектларига амалий ёрдам кўрсатиш ҳамда янги иш ўринлари яратиш бўйича қатор ибратли ишлар амалга оширилмоқда. Айниқса, йўл ва кўприкларни таъмирлаш, мева-сабзавотчилик, чорвачилик, паррандачилик, балиқчилик, асаларичилик ва бошқа фаолият турларини ривожлантириш, шунингдек, ижтимоий ҳимояга муҳтож бўлган оилалардаги, ногиронлиги бўлган ва боқувчисини йўқотган фуқароларнинг турмуш тарзидаги мавжуд муаммоларига ечим топиш, вояга етмаганлар ва ёшлар ўртасида профилактик тадбирларнинг самарадорлигини оширишга алоҳида эътибор қаратилмоқда. Бу борада фуқароларнинг ўзини ўзи бошқариш органлари, хотин-қизлар қўмиталари, ёшлар ташкилоти ҳамда таълим муассасалари билан ҳамжиҳатликдаги ишлар самарали натижалар бермоқда.\n-Тадбиркорликни қўллаб-қувватлаш бўйича сектор худудидаги жами\n319 та корхонанинг 202 таси пандемия вақтида ўз фаолиятини вақтинчалик тўхтатишга мажбур бўлганди,-дейди туман ИИБ ташкилий бўлинма бошлиғи, 3-сектор штаби котиби, катта лейтенант Ғайрат Қутлимуратов.-Шундан 2 минг 268 нафар ишчи-хизматчи меҳнат қиладиган 190 та корхонанинг фаолияти қайта тикланди. Айни кунда қолган 12 та корхона раҳбарлари билан учрашувлар ўтказилиб, амалий ёрдам бериш чоралари кўрилмоқда.\nСектор худудида янги инвестиция лойиҳаларини амалга ошириш ҳамда барча имкониятларни ишга солган ҳолда иш ўринларини кўпайтириш мақсадида, фойдаланилмасдан турган 125 та бино ва иншоотлар аниқланиб, бугунги кунга қадар уларнинг 33 таси тадбиркорларга берилди.\n“Пичоқчи” маҳалласи худудида истиқомад қилувчи Равшан Эшниёзов, Машариф Расулов, Қаландар Матёзов, Ҳайитбой Эшниёзов каби фуқароларнинг сектор раҳбарига қилган мурожаатидан сўнг “Обод” кўчасининг 470 метр тамирталаб қисмига янгидан асфальт қопламаси ётқизилди. Қолаверса, маҳалла худудида тадбиркорлик билан шуғулланиш истагида бўлган Муяссар Рахимова, Роҳила Хўжамуратова, Камол Машарипов, Қахрамон Қодиров, Фарход Рахимовларнинг мурожаатлари сектор раҳбари томонидан ўрганиб чиқилди ва туман ҳокимлиги билан келишилган ҳолда уларга ер майдони ажратилиб берилди. Айни кунда ушбу тадбиркорлар карантин пайтида аҳолига қулайлик яратиш мақсадида ўз фаолиятини бошлаб юборишди.\nМаҳаллалар худудидаги ижтимоий ҳимояга муҳтож бўлган оилаларга моддий ёрдам бериш, уларни ижтимоий фойдали меҳнатга жалб қилиш ишлари бевосита сектор раҳбари бошчилигида самарали давом этмоқда. Сектор худудида истиқомад қилувчи 6 нафар фуқарога иссиқхона қуриб берилди. Шунингдек, сектор худудидаги 192 нафар ёшлар ижтимоий фойдали меҳнатга жалб қилиниб, 51 нафарига деҳончилик билан шуғулланиши учун ер майдонлари ажратилди.\n-Сектор худудида 10 та - “Пичоқчи”, “Мунис Хоразмий”, “Гулзор”, “Минг Отлиқлар”, “Зиёлилар”, “Бўстон”, “Қовунчи”, “Ж. Мангуберди ”, “Ал-Хоразмий” ва “П. Махмуд” каби маҳаллалар мавжуд бўлиб, бу ерда 44 минг 300 нафардан зиёд аҳоли истиқомат қилади,-дейди 3-сектор раҳбари, туман ИИБ бошлиғи, подполковник Хушнут Машарипов.-Худудларни ободонлаштириш, аҳолини электр энергияси, ичимлик суви ҳамда табиий газ билан таъминлаш, соғлиқни сақлаш ва таълим тизимидаги муаммоларга ечим топиш, ҳуқуқбузарликларнинг барвақт олдини олиш каби кўплаб муҳим масалалар босқичма-босқич ҳал этилмоқда. Шунингдек, тадбиркорлик фаолияти билан шуғулланиш, оилавий шароитларини яхшилаш мақсадида қорамол, парранда сотиб олиш ҳамда иссиқхона қуриш учун мурожаат қилган фуқароларга имтиёзли банк кредитлари ажратилишида амалий ёрдам бераяпмиз. Бундай кенг кўламдаги тадбирларни амалга оширишда тегишли ташкилотлар ва муассасалар раҳбарларининг ҳам муносиб ҳиссаси борлигини алоҳида таъкидлаш лозим.\n-Имтиёзли банк кредити олишда ёрдам сўраб, 3-сектор раҳбари, подполковник Хушнут Машариповга мурожаат қилдим,-дейди Пичоқчи маҳалласида яшовчи Шавкат Мадаминов.-Эртасига “Халқ банки” Ҳазорасп тумани филиали томонидан қора мол кредити ажратилиши бўйича тавсиянома беришди. Орадан кўп ўтмай имтиёзли банк кредити асосида 2 та қора мол сотиб олдим ва айни кунда уларни парваришлаяпмиз. Келгусида уларнинг бош сонини янада кўпайтириш ниятидамиз.\nСектор худудида ижтимоий-иқтисодий соҳаларда амалга оширилаётган ишлар билан бир қаторда жиноят ва ҳуқуқбузарликларнинг барвақт олдини олиш борасида ҳам тизимли ишлар ташкил қилинган. Жумладан, аҳолининг турмуш тарзини ўрганиш натижасида эҳтиёжманд, низоли оилаларни, ишсиз фуқароларни, спиртли ичимликка ружу қўйган, жиноят содир қилишга мойил бўлган ва бошқа тоифадаги шахсларни аниқлаб, бу масалалар юзасидан аниқ чора-тадбирлар белгилаб олинди. Яъни фуқароларни иш билан таъминлаш, имтиёзли кредитлар ажратиб, тадбиркорликка жалб қилиш орқали аҳоли даромадларини ошириш, низоли оилалар, жиноят содир қилишга мойил бўлган шахслар ва бошқа тоифадаги фуқароларга масъуллар бириктириш ҳамда улар билан доимий профилактик суҳбатлар олиб бориш йўлга қўйилди. Бундай саъй-ҳаракатлар натижасида уларнинг турмуш тарзида пайдо бўлаётган муаммолари ижобий ҳал қилиниб, ижтимоий фойдали меҳнат жараёнларидаги иштироки таъминланмоқда. Шунингдек, худудларда ўтказилаётган профилактик тадбирларда содир этилаётган жиноятлар сектор раҳбарлари иштирокида муҳокама қилиняпти ва уларнинг содир этилишига имкон бераётган сабаблар атрофлича ўрганиб борилмоқда. Амалга оширилаётган бундай саъй-ҳаракатлар натижасида туман ҳам сектор худудида жиноят содир этилиши сезиларли камайишига эришиляпти.\nЯқинда Ҳазорасп тумани ички ишлар бўлими ташаббуси билан “Пичоқчи” маҳалласи худудида “Обод ва хавфсиз маҳалла” таъмойили асосида “Кўчма таянч пункти” ишга туширилди. Ушбу кўчма таянч пунктида ички ишлар органлари ходимларининг намунали хизмат олиб боришлари учун барча зарур шароитлар яратилган. Таянч пункти атрофидаги камералар ёрдамида худудни бевосита кузатиб бориш, воқеа жараёнларини таҳлил қилиш, аниқланган ҳуқуқбузарликлар бўйича тезкор чоралар кўриш имконияти яратилди. Ушбу янгиликни амалиётда қўллашнинг энг муҳим жиҳати шундан иборатки, зарурат туғилганда мазкур таянч пунктини бир жойдан иккинчисига кўчириб ўтказиш имконияти мавжуд. Демак, кўчма таянч пунктидан аҳоли гавжум жойларда, яъни бозорлар, сайлгоҳлар, оммавий тадбирлар ўтказиладиган худудларда кенг фойдаланиш мумкин. Ушбу инновацион янгиликни бошқа маҳаллаларда ҳам жорий этиш режалаштирилмоқда.\nСекторлар кесимида кенг жамоатчилик вакиллари билан ҳамкорликда амалга оширилаётган бу каби тадбирлар мамлакат иқтисодиётини юксалтиришда, жамиятимизда соғлом муҳитни вужудга келтиришда, энг муҳими осойишталикни таъминлашда муҳим аҳамият касб этмоқда.


Ўзга юртда ҳалок бўлаётган ўзбек фарзандлари — бу каби фожиаларнинг омилларига қачон барҳам берилади?\nЖамият 19:30 / 23.04.2019 21860\n20 апрель куни Қозоғистоннинг Жамбул вилояти Қордай тумани ҳудудида «Чимкент-Олмаота» трассасининг 181-километрида автобус иштирокида юз берган йўл-транспорт ҳодисасида Ўзбекистоннинг уч нафар фуқароси ҳалок бўлди ва 13 нафар ўзбекистонлик жароҳатланди.\nАфсуски, бу каби ҳодиса биринчи марта кузатилаётгани йўқ. 2018 йил 18 январь куни Қозоғистоннинг Ақтўбе вилоятида содир бўлган даҳшатли фожиа тафсилотларидан хабардормиз. Ўшанда Қозоғистонда йўловчи автобуси ёниб кетган ва Россияга иш излаб кетаётган 52 ўзбек ўғлони ҳалок бўлганди.\nЎшанда фожиа ҳақида билиб, бутун ўзбек халқининг қалби ларзага келган бўлса, унинг тафсилотлари аниқ бўла бошлагач, ушбу ғам янада оғирлашганди. Айниқса, автобус ичида ҳалок бўлган юртдошларимизнинг рўйхати эълон қилингач, барчанинг юраги қон бўлди. Уларнинг орасида маҳалладошлар, ота-бола, ака-укаларнинг борлиги ҳар қандай инсоннинг юрагини эзди, кўзларини ёшлантирди. Ота-оналар фарзандидан, фарзандлар ота-онадан, кимлардир акалари ёки укаларидан, неча нафар муштипар суянган тоғидан айрилди.\n2017 йил 22 июндаги Қозоғистоннинг Ақтўбе вилоятида ичида Ўзбекистоннинг 52 нафар фуқароси бўлган автобус ағдарилиши натижасида 9 киши ҳалок бўлган эди.\n2017 йил 8 октябрда Россиянинг Владимир областида ичида 58 ўзбек кетаётган автобус темир йўл устида тўхтаб қолди ва поезд автобусни уриб кетиши оқибатида 17 киши, икки ёш бола ҳалок бўлди. Ачинарлиси, бу каби мисоллар талайгина.\nЖамбулда содир бўлган навбатдаги ҳалокат юртимиздаги оммавий ахборот воситаларида, интернет сайтларида, айниқса, ижтимоий тармоқларда катта муҳокамаларга сабаб бўлди. Шу каби фожиаларнинг сабаблари, бунга ким айбдор, деган саволларга жавоб изланмоқда, турли фикрлар билдирилмоқда.\nЮртимиздаги мавжуд ишсизлик, авиа ва поезд чипталарининг қимматлиги, таълим тизимидаги камчиликлар, қишлоқларда тирикчилик учун етарли шароит йўқлигини асосий сабаблар сифатида кўриш мумкин.\nПрезидентимиз Шавкат Мирзиёев Сурхондарё вилоятига ташрифи давомида Ҳаким Термизий мақбарасини зиёрат қилиш чоғида 52 нафар ўзбек фарзанди ҳалок бўлишига олиб келган Ақтўбедаги фожиага муносабат билдириб, унинг асосий сабабларини очиб берганди.\n«Бу фалокат ҳам одамга кўп нарсадан далолат беради. Халқимиз олдида ҳали жуда-жуда қарзимиз кўп. Одамларимизга шароит яратиб бермаганимиз учун улар бегона юртларга бориб, иш қидириб юрганлари, бу албатта, давлатчилик, давлат раҳбарияти нуқтаи назаридан, ҳамма тизимдаги раҳбарларга бу – энг катта хато ва камчиликларимизни ўз вақтида ҳал қилмаганимиздан далолат. Шунинг учун улар бегона юртларда сарсон-саргардон. Бечора, уларнинг ҳам умиди бор эди, не ниятлар билан боламни боқаман, отамга бир сўм олиб келаман, деб мана... Ёш-ёш йигитлар дейишяпти... Ҳаммаси ўзбекистонликлар... Албатта, жуда катта қайғудамиз, ота-оналарга ҳамдардлик юбордик», – деган эди давлатимиз раҳбари.\nҲа, бу каби фожиаларнинг ҳали ҳам содир бўлаётгани юртимизда ҳали кўп соҳаларда ислоҳотлар амалга оширилиши лозимлигини яна бир бор кўрсатиб берди. Айниқса, миграция масаласига янада жиддий эътибор қилиш вақти келганлигини яққол намоён этди.\nФалокатга қандайдир омилларни сабаб қилиб кўрсатиб, жим ўтириш ярашмайди. Бунинг учун энди ҳамма ҳаракат қилиши керак. Барча соҳа раҳбарлари, мутасадди идоралар, таълим муассасалари, депутатлар, маҳаллалар раислари ва ҳаттоки шу юрт фарзандиман, деб ҳисоблайдиган оддий инсон ҳам.\nДавлатимиз раҳбари топшириғига биноан бу каби фожиалар оқибатида ҳалок бўлган ва жабрланганларнинг оилаларига ҳар томонлама зарур ёрдамлар берилмоқда. Бу яраланган кўнгилларга яқинларини қайтариб бера олмаса-да, муҳими, давлатимиз ва ҳукуматимиз раҳбарлари бошига оғир мусибат тушган инсонларга ҳамиша ҳамдард ва уларни қўллаб-қувватлашга тайёрлигидан далолат. Аммо энди келгусида бундай аянчли воқеалар яна такрорланмаслиги учун муҳим қадамларни ташлаш зарур.\nҲар уч-тўрт ойда ўзга юртда турли сабабларга туфайли халқимиз фарзандларидан айрилаверишини кўриш, эшитиш оғирдир. Бунга барҳам бериш вақти келди, фикримча.\nБарчамиз бу фожиа туфайли ҳалок бўлган ва жабрланганларнинг ота-оналари, яқинлари, ғамини ҳис қилиб турибмиз, ҳамдардмиз. Хулосам ва истагим шуки, шундай ислоҳотлар, зарур чора-тадбирлар кўрилсинки, энди бу каби фожиалар туфайли кўзлардан ёш тўкилмасин.\nБардошбек САМАД ўғли


сўконғич - xabar.uz\nСирдарё вилоят юқумли касалликлар шифохонасининг «сўконғич» ходимлар бўлими бошлиғи жавобгарликка тортилиши мумкин.\nМиришкор ҳокимининг ҳақоратларга тўла «нутқи» юзасидан текширув бошланди — Бош прокуратура\nМиришкор тумани ҳокими Бахтиёр Ражабов маҳалла раислари иштирокида йиғилиш ўтказиб, уларни жирканч сўкинишлар билан «сийлагани», ҳатто уриб-туртгани ҳақида хабар берилган эди.\nЯнги вазирлик ходимларини «чангитиб» сўккан киши Миришкор ҳокими экани расман тасдиқланди\nПрезидент томонидан сўнгги имконият берилган ҳоким МФЙ раисларини «чанги»ни чиқариб сўкди\nИжтимоий тармоқларда Миришкор тумани ҳокими Бахтиёр Ражабовга тегишли экани айтаётган ҳақорат ва сўкишлардан иборат аудио тарқалди.\nХоразм вилояти Янгиариқ тумани ҳокими Махсуд Саидов маъмурий жавобгарликка тортилди.\nсўконғич ҳоким қаттиқ огоҳлантирилди\nИжтимоий тармоқларда Мингбулоқ тумани ҳокими Нуршод Худойбердиевга мансублиги таъкидланиб тарқатилган, ҳақоратли сўзлар ишлатилган мулоқотнинг аудиоёзуви юзасидан Наманган вилояти ҳокимлиги томонидан туманда ўрганиш ўтказилди.\nЎқитувчиларни ҳақоратлаган Андижон шаҳар ҳокими 5,1 млн сўм жаримага тортилди, аммо вазифасида қолди\nМаълум бўлишича, Дилмурод Раҳматуллаевнинг бир қатор таълим муассасалари раҳбарларини ножўя сўзлар билан ҳақорат қилганлиги ҳолати юзасидан текширув якунланган. Текшириш давомида вилоят прокуратураси томонидан киритилган тақдимнома асосида халқ депутатлари Андижон шаҳар Кенгаши томонидан Д.Раҳматуллаевни маъмурий жавобгарликка тортишга розилик бериш тўғрисида қарор қабул қилинган.


Бугун Тошкентда демография масалалари бўйича бўлиб ўтган семинарда расмийлар айнан шуни таъкидладилар.\nМаълумотларга кўра, 2002 йилнинг ўзида Ўзбекистон аҳолиси 400 минг одамга кўпайган.\n2002 йилда дунёга келган ўзбекистонликлар сони 2001 йилдаги кўрсаткичдан 18 мингга кўпроқ бўлди.\nРеспублика аҳолисининг тўртдан уч қисми қишлоқларда яшайди.\n2002 йилда ҳар 1000 фуқаро орасида турмуш қуришнинг 6,5 ва ажрашишнинг 0,7 ҳоли қайд этилган.\n1941 йилда республикада 7 миллион одам яшаган.\nҲозирда эса Ўзбекистон Марказий Осиёдаги энг катта аҳолига эга бўлган мамлакатдир.\nҚозоғистонда 15 миллион одам яшайди. Қирғизистон, Тожикистон ва Туркманистон аҳолиси сони 6 миллиондан кам.


Луғатимиздаги янги сўз – антитана. У нима? | Qalampir.uz\nЛуғатимиздаги янги сўз – антитана. У нима?\nСаломатлик\t03 Сентябрь 2020 19:35 7809\nПандемия даврида луғатимиз турли янги сўзлар билан бойиди. Антитаналар сўзи ҳам одамлар орасида кўп ишлатилмоқда. Антитаналар ўзи нима? Улар такроран касалланмаслик учун кафолат бўла оладими?\nОлимлар COVID-19 билан касалланган беморлар қонида инфекцияни тўхтатиш илинжида пайдо бўлган 250 хилдан ортиқ антитаналарни аниқлашди. Улардан 28 таси касаллик билан нисбатан самарали курашган (яъни вирусни енгган). Хўш, антитана ўзи нима ва у қандай ишлайди?\nОрганизм ҳар қандай инфекцияга калитни намуна ва хато усули орқали йиғади. Тасаввур қилинг, ҳар бир вирус парчаси - тиғли ҳанжар, сизнинг танангиз эса ушбу ҳанжарларга қин ишлаб чиқарувчи завод. Заводдаги ҳар бир конвейер бир хил шаклдаги ғилоф ишлаб чиқаради.\nҚинлардан бирортаси ҳанжар шаклига мос келиши ва тиғ ёпилиши билан заводнинг барча бўш конвейерлари бирданига айнан шу шаклдаги ғилофлар ишлаб чиқара бошлайди ва эртами- кечми барча ҳанжарлар зарарсизлантирилади.\nБу ҳолатдаги ҳар бир конвейер қоннинг махсус ҳужайрасидир (улар B-лимфоцитлари деб аталади), қинлар эса ушбу ҳужайра ишлаб чиқарадиган оқсил молекулалари (антитана) ҳисобланади.\nМолекулалардан бири “тиғ” – коронавирус юзасида кўринувчи тикан шаклига мос келиши билан унинг шаклини ўзгартириб, устига “ўтириб” олади ва вируснинг ҳужайрага сингиб кетишига тўсқинлик қилади.\nАйнан шу вақтда, организм қайсидир антитана ҳужумни бартараф этгани ҳақида белги олади ва муқобил шаклдаги молекулаларнинг ишлаб чиқарилишини бошлаб юборади. Барча вирусли заррачалардаги тиғлар ёпилиши билан инсон соғаяди.\nАнтитаначалар — такроран касалланмаслик учун кафолат бўла оладими? Ушбу саволга вирусолог Дилдора Секлер шундай жавоб берган эди:\n“Бу ерда кафолат сўзини қўллаш унчалик мақсадга мувофиқ эмас. Ҳаммасини олдиндан билишнинг имкони йўқ.\nБитта штамм билан такроран касалланиш ҳолатлари ҳақида ҳозирча дунёда, ҳеч қаерда маълумот эълон қилинмади. Бу, ўз навбатида, ушбу вирусга қарши иммунитет ишлашидан далолат беради. Аммо антитаначаларнинг касалланиб тузалган кишини аниқ ҳимоя қилиш қобилияти, коллектив иммунитет ривожланиши каби ҳодисалар ҳозирча ўрганиш ва илмий тасдиқланиш босқичида.\nМавжуд илмий тадқиқотларга кўра, янги коронавирус (SARS CoV-2) тузилиши бўйича олдинги штаммга (SARS CoV) 85% ўхшайди. Бу — антитаначалар киши касалланган пайтдан бошлаб камида 16 ойгача сақланиб туриши мумкинлиги ҳақида тахмин қилишга асос бўлади. Касалликнинг енгил ва аломатсиз шакллари бундан мустасно, уларда антитаначаларнинг сақланиш давомийлигини ҳали ўрганишимиз керак”.\n24 Январь 21:32 46543\n25 Январь 09:19 35893\n24 Январь 13:55 35594\n24 Январь 14:11 30997\n25 Январь 17:54 22437


23:16, 25.06.2021 // 30747\nИнглиз ёзувчиси, журналисти ва публицисти Жорж Оруэлл таваллудига 25 июнь куни 118 йил тўлди. Ўзбек ўқувчиси уни, дунёнинг исталган бошқа мамлакатидаги китобхон каби, «Молхона» («Animal Farm: A Fairy Story») ривоят-қиссаси ва «1984» («Nineteen Eighty-Four») романлари орқали танийди. Қайд этиш жоиз, «1984» антиутопия жанрининг энг юксак намуналаридан бири ҳисобланади. Эҳтимол, айнан шу романи сабаб Оруэлл Британиянинг 1945 йилдан кейинги энг буюк 50 ёзувчиси қаторидан ўрин олгандир.\nОруэлл ушбу романни ўлимидан бир йил аввал, 1949 йили чоп эттирган бўлса-да, у ҳали ҳам бесцелларлар қаторида. Роман 2003 йили BBC талқини бўйича 200 та энг яхши китоб рўйхатида саккизинчи бўлган. The Times газетаси 2009 йили «1984»ни сўнгги 60 йилда чоп этилган 60 китобдан бири дея эътироф этган. Newsweek журнали эса барча замонлар ва халқларнинг энг яхши китоблари рейтингида иккинчи ўринга лойиқ кўрган.\nТоталитаризм, цензура ва авторитаризм мавзулари муҳокамаси вақтида тез-тез қўлланиладиган «фикр жиноят», «фикр полицияси», «катта оға», «янгитил» каби атамалар манбаи айнан «1984»дир. Роман учун хом ашё вазифасини, худди «Молхона» қиссасида бўлгани каби, СССР ўтаб берган. Шу боисдан асар Совет Иттифоқида 1988 йилга қадар тақиқланган адабиётлар рўйхатида турган. «Оруэлл асарлари Шўро тузумини фош қилишда ўсиб келаётган озодликни англаш жараёнига хизмат қилди», — деб ёзади Назар Эшонқул.\n«Дарё» ёзувчининг таваллуд куни муносабати билан «1984» романидан бир бобни (Карим Баҳриев таржимасида) муштарийлар эътиборига ҳавола қилади.\nУинстон тўртта текисланган қоғозни кўриб чиқди. Ҳар бирида — бир-икки сатрли топшириқ, телеграф тилида ёзилган, бу Янгитил бўлмаса-да, Янгитил сўзларидан иборат эди ва вазирликда фақат ички истеъмол учун қўлланиларди. Топшириқлар шундай тусда эди:\nтаймс 17.03.84 нутқ к.о. айлантириш африка аниқлаш\nтаймс 19.12.83 4 квартал режаси 83 босмахатолар келиштириш бугунги сон билан\nтаймс 14.02.84 фарваз баёноти айлантириш шоколад аниқлаш\nтаймс 03.12.83 қўшплюс баён этилган талаб к.о. тилга олинганлар шахслармас қайта ёзиш оралаб юқорига тахламлар\nУинстон сокин бир қониқиш билан тўртинчи варақни четроққа суриб қўйди. Бу жуда нозик ва масъулиятли топшириқ, уни охирида бажарган маъқул. Қолган учтаси — одатий топшириқлар, гарчанд иккинчиси учун, эҳтимол, рақамларни синчковлик билан текширишга тўғри келади.\nУинстон телекранга «эски саналар» сўзларини терди — «Таймс»нинг эски сонларини сўради; бир неча дақиқадан сўнг пневматик қувур орқали бу сонлар келиб олдига тушди. Варақларда газета мақолалари ва хабарлари бўлиб, уларни у ёки бу сабабларга кўра ўзгартириш ёки, расмий тил билан айтганда, тузатиш лозим эди. Масалан, «Таймс»нинг 17 мартдаги хабаридан маълум бўлишича, яқинда Катта Оға ўзининг нутқида жанубий ҳинд жабҳасида сокинлик бўлишини ва Евросиё қўшинлари Шимолий Африкада тезда ҳужумга ўтишларини башорат қилганди. Аммо евросиёликлар Жанубий Ҳиндистонда ҳужумга ўтдилар, Шимолий Африкада ҳеч қандай ҳаракат қилмадилар. Катта Оғанинг нутқидаги шу жумлани шундай қайта ёзиш керакки, Катта Оға воқеаларнинг аслида юз берганидек башорат қилган бўлсин. Ёки, яна шу, «Таймс» 19 декабрь сонида 1983 йилнинг тўртинчи кварталида, яъни, тўққизинчи уч йилликнинг олтинчи кварталида истеъмол маҳсулотларини ишлаб чиқаришнинг расмий тахминини чоп этганди. Бугунги сонда амалдаги ишлаб чиқариш кўрсаткичлари чоп этилган бўлиб, маълум бўлишича, расмий тахмин буткул хато бўлган экан. Уинстон бугунги рақамларга мос келиши учун дастлабки рақамларни аниқлаштириши лозим эди. Учинчи варақда жуда оддий, бир дақиқада тузатиб қўйса бўладиган хато ҳақида сўз борарди. Узоқ эмас, шу йилнинг февралида Фаровонлик вазирлиги 1984 йилда шоколад тақсимоти меъёрини ўзгартирмасликка ваъда берганди (расмий тилда айтганда, қатъий таъкидлаганди). Аслида эса, Уинстон ҳам буни телекрандан эшитди, шу ҳафтанинг охирида тарқатиладиган шоколад миқдорини 30 граммдан 20 граммга камайтиришга қарор қилинди. Энди у газета хабаридаги эски ваъдани апрелда меъёр қисқартирилиши эҳтимоли борлиги ҳақидаги бошқа матн билан алмаштириб қўйса кифоя эди.\nДастлабки учта топшириқни бажариб бўлгач, Уинстон овозёзгичдан олинган тузатилган нусхаларни «Таймс»нинг тегишли сонлари билан бириктириб, пневматик қувур орқали жўнатиб юборди. Кейин деярли ғайришуурий тарзда олинган варақларни ва ўзининг ишлаш пайтида ёзган қайдларини ёқиб юбориш учун хотира туйнугига тиқди.\nПневматик қувурлар уланган кўз кўрмас лабиринтларда нима юз беришини у аниқ билмасди, фақат умумий тасаввурга эга эди. Газетанинг тегишли сонига оид барча тузатишлар жамланиб, текширилгач, уни янгидан чоп этишади, эски нусхаларини йўқ қилишади ва ўрнига янги тузатилганини тикиб қўйишади. Нафақат газеталар, балки китоблар, журналлар, брошюралар, плакатлар, варақалар, фильмлар, фонограммалар, карикатуралар, фотосуратлар — сиёсий ва ғоявий аҳамиятга эга бўлиши мумкин барча адабий ва ҳужжатлар узлуксиз тузатиб турилади. Ҳар куни ва ҳатто ҳар дақиқа ўтмиш бугунги кунга мувофиқлаштирилади. Шунинг учун партиянинг ҳар қандай башорати ҳужжатлар билан тасдиқланади; ёзувларда кун эҳтиёжига зид бўлган бирорта хабар, бирорта фикр бўлиши мумкин эмас. Тарихни кўҳна терига ишлов бергандай ҳар куни қиртишлаб, тозалаб, янгидан ёзишади — қанча зарур бўлса, шунча ўзгартиришади. Кейин бунинг сохта эканлигини исботлайдиган бирорта йўл қолмайди.\nҲужжатлар бўлимининг энг катта шў’басида — бу шў’ба Уинстон ишлайдиган шў’бадан ҳам жуда катта эди — йўқотиш ва алмаштириш лозим бўлган газеталар, китоблар ва бошқа нашрларнинг барча нусхаларини излаб топиш ҳамда жамлаш билан шуғулланишарди. «Таймс» газетасининг сиёсий хатолар ва Катта Оғанинг хато башоратлари туфайли ўнлаб марта қайта чоп этиладиган сони тахламда барибир аввалги сана билан тикиб қўйилади, уни инкор этадиган бирорта нусхаси қолдирилмайди. Китоблар ҳам қайта-қайта йиғиб олинади, ўзгартирилади, аммо бу ўзгаришлар ҳақида айтилмайди. Уинстон оладиган ва бажарилгач дарҳол йўқ қилинадиган буйруқларда ҳам сохталаштириш ҳақида гапирилмайди, балки хатолар, бузиб талқин қилинган иқтибослар, писандалар, аниқлаштириш учун тузатиладиган босма хатолар айтилади.\nУмуман олганда, ўйлади у, Фаровонлик вазирлигининг арифметикасини ўзгартириш ҳатто сохталаштириш эмас. Бу бир сафсатани бошқа сафсата билан алмаштириш, холос. Сенинг ёзган материалинг жўяли айтганда воқеликдаги ҳаётга алоқасиздир — ҳатто очиқдан-очиқ ёлғонни ёзсанг ҳам. Дастлабки статистика ҳам унинг ўзгартирилган варианти каби сохта бўлади. Кўпинча уни тўқиб чиқаришга тўғри келади. Масалан, Фаровонлик вазирлиги тўртинчи кварталда 145 миллион жуфт пойабзал ишлаб чиқаришни режалаганди. Хабар қилишадики, ҳаққоний ҳаётда 62 миллион жуфт пойабзал ишлаб чиқарилган. Уинстон эса, режани қайта ёзиб, ундаги рақамни 57 миллионга ўзгартиради, чунки режа, ҳар доимгидай ошириб бажарилган бўлиши лозим. Ҳар ҳолда, 62 миллион 57 миллионга ёки 145 миллионга нисбатан ҳақиқатга яқинроқ эмас. Мамлакатда оёқ кийим умуман ишлаб чиқарилмаган, деб тахмин қилиш ҳам мумкин. Яна ҳам, эҳтимол, қанча ишлаб чиқарилганини ҳеч ким билмайди ва билишни ҳам истамайди. Фақат бир нарса маълум: ҳар кварталда қоғозда астрономик сонларда пойабзал ишлаб чиқарилади, айни пайтда Океания аҳолисининг ярми оёқяланг юради. Худди шундай — ҳар қандай катта ёки кичик ҳужжатлар ҳам шу ҳолдадир. Ҳаммаси шарпалар дунёси бағрига сингиб кетади. Ҳатто бугунги санани ҳам аниқ била олмайсан.\nУинстон йўлакнинг у томонидаги шиша хоначага қаради. У ерда Тиллоцон исмли, қорамтир иякли саранжом-саришта одамча газета тахламини тиззасига қўйганча, сўзёзгич микрофонига ёпишиб, жон-жаҳди билан меҳнат қиларди. У гўё барча гаплар ўзи ва телекран ўртасида қолишини истаётгандек кўринарди. У бошини кўтарди ва унинг кўзойнаклари Уинстон томонга душманона ялтиради.\nУинстон Тиллоцонни деярли билмасди ва у нима билан машғуллигини ҳам тасаввур қилолмасди. Ҳужжатлар бўлими ходимлари бир-бири билан қилаётган ишлари юзасидан гаплашмас эди. Икки томонида хоналар бўлган деразасиз йўлакда қоғозлар шилдираши ва сўзёзгичга минғирлаётган овозлар ичра ўндан зиёд одам йиллар бўйи бирга ишлардики, Уинстон ҳатто уларнинг исмини ҳам билмасди, ҳолбуки уларни шу қаватда у ёқдан бу ёққа шошиб кетаётганларини кўрар, Икки Дақиқа Нафратда қўлларини силкитишарди. Қўшни хонадаги анави малласоч пакана аёл кунбўйи матбуотни варақлаб, буғлантириб юборилган, демакки, ҳеч қачон яшамаган одамларнинг фамилияларини газеталардан ўчириш билан шуғулланарди. Муайян маънода бу машғулот унга мос: икки йил аввал унинг эрини буғлатиб юборишганди. Уинстондан бир неча хона нарида калта, беўхшов, паришонхотир махлуқ ўтиради. Бу Амплфорт исмли кимса бўлиб, қофия ва ҳижолар бўйича уста эди, шеъриятнинг андозаларини — расмий айтганда, намунавий матнларини — тайёрларди, бу матнлар ғоявий бўш бўлса-да, у ёки бу сабаб билан антологиялардан олиниб ташлаши мумкин эмасди. Элликдан зиёд одам ишлайдиган бу йўлак «Ҳужжатлар бўлими»нинг остбўлими, айтиш мумкинки, мураккаб организмидаги бир ҳужайраси эди, холос. Узоқроқда, юқорида, қуйида, хизматчилар гала-гала бўлиб, кўплаб тасаввурга сиғмас топшириқларни бажаришарди. Бу ерда ўз муҳаррирлари, ноширлари, матбаачиларига эга бўлган катта босмахоналар ва мукаммал аслаҳаланган студиялар фотосуратларни сохталаштириш билан машғул эди. Бу ердаги теледастурлар бўлими ўз муҳандислари, режиссёрлари ва яхлит артистлар гуруҳлари билан бегона овозларни ўхшатишга машғул эдилар. Бунда референтлар тўдаси тафтиш қилинадиган китоблар, вақтли матбуот рўйхатини тузиш билан банд эди. Тузатилган ҳужжатлар сақланадиган улкан омборлар ва асл нусхаларни йўқ қиладиган яширин оташгоҳлар ишлаб турарди. Ва қаердадир — қаердалиги номаълум — сиёсий йўналишни аноним тарзда белгилаб берадиган раҳбарий мия ишларди, унинг кўрсатмаларига мувофиқ ўтмишнинг бир қисмини сақлаб қолиш, бошқа қисмини сохталаштириш ва учинчи бир қисмини изсиз йўқотиш лозим эди.\nЯхлит «Ҳужжатлар бўлими» Ҳақиқат вазирлигининг бир таркибий қисми эди. Вазирликнинг бош вазифаси ўтмишни қайта яратишгина эмас, балки Океания аҳолисини газеталар, фильмлар, дарсликлар, телекўрсатувлар, песалар, романлар — барча турдаги ахборот ва қўлланмалар билан таъминлаш ва кўнгилочишдир, бу ҳайкалдан то шиоргача, лирик шеърдан то биологик тадқиқотгача, мактаб ҳуснихатидан то Янгигит луғатларигача — ҳаммасини қамраб олади. Вазирлик нафақат партиянинг турли-туман эҳтиёжларини таъминлайди, балки шунга ўхшаш — аммо савияси пастроқ — пролетариатга мос ахборот маҳсулотларини ҳам тарқатади. Пролетар адабиёти, мусиқаси, драматургияси ва умуман кўнгилочар маҳсулотлари билан шуғулланадиган яхлит бўлимлар тармоғи мавжуд эди. Бу ерда спорт, жиноятчилик хроникаси ва мунажжимлар башоратидан бошқа нарса босилмайдиган сариқ чақалик газеталар, шов-шувбоп беш сентли новеллалар, уятсиз фильмлар, версификатор деб аталадиган махсус калейдоскопда механик тарзда яратиладиган сентиментал қўшиқлар ишлаб чиқариларди. Ҳаттоки Янгитилда «Порнобўлим» деб аталадиган бўлинма ҳам бўлиб, у энг фаҳш мавзуларда порнография ишлаб чиқарарди. Уни муҳрланган ёпиқ пакетларда жўнатишар, бевосита тайёрловчиларни ҳисобга олмаганда, партия аъзолари уни кўришлари ман этилганди.\nУинстон ишлаб турганда, пневматик қувур яна учта буюртмани пуфлаб чиқарди. Улар жуда жўн топшириқлар эди ва у Икки Дақиқа Нафрат бошланишидан аввал уларни саранжомлаб қўйди. Нафрат тугагач, у ўз хонасига қайтди ва жавондан Янгитил луғатини қўлга олди, сўзёзгични узоққа суриб қўйди, кўзойнагини артиб, куннинг асосий топшириғини бажаришга киришди.\nУинстоннинг ҳаётдан оладиган энг катта завқи ҳам шу иши эди. Иши асосан зерикарли, бир тусдаги ишлардан бўлса-да, гоҳида шунақа ишлар ҳам тушардики, уларга худди математик масала ечаётгандек бутун диққатингни жамлайсан. Айрим нарсаларни сохталаштиришда ингсоц ақидалари ва партия сендан нимани исташи ҳақидаги тасаввурларинггагина таянасан, холос. Бундай топшириқларни Уинстон аъло даражада бажаради. Унга ҳатто «Таймс»нинг мутлақо Янгитилда ёзилган бош мақолаларини тузатишни ҳам ишониб топширишади. У эрталаб четга суриб қўйган тўртинчи топшириқни қўлга олди:\nЭскитилда (одатий инглиз тилида) бу тахминан қуйидагиларни англатарди:\n«Таймс» газетасининг 1983 йил 3 декабрь сонида Катта Оғанинг мамлакат бўйича буйруғи жуда қониқарсиз баён этилган: мавжуд бўлмаган шахслар тилга олинган. Тўла қайтадан ёзинг ва ўз вариантингизни архивга жўнатишдан олдин раҳбариятга ҳавола этинг.\nУинстон хато мақолани ўқиб чиқди. Унинг фикрича, буйруқнинг каттагина қисми СҚИМ ташкилотини мақташга бағишланган — бу ташкилот сузиб юрувчи қалъалар матросларини сигареталар ва бошқа истеъмол маҳсулотлари билан таъминлашга масъул эди. Ички партиянинг таъсирли арбоби, қандайдир ўртоқ Уидерс алоҳида тилга олинганди — уни 2-даражали «Буюк хизматлари учун» ордени билан тақдирлашганди.\nУч ойдан кейин, айтилмаган сабабларга кўра, СҚИМ тўсатдан тарқатиб юборилди. Уидерс ва унинг ходимлари энди назардан қолганини тахмин қилиш мумкин эди. Бу ўзгариш ҳақида на газеталар ва на телекран орқали хабар берилган. Бунга ҳам ҳайратланмаса бўлади: сиёсий хато қилганларни суд қилиш ва ҳатто ошкора фош қилишга одатланилмаган. Ўз айбини бўйнига олиб, тазарру қилгач, қатл этиладиган хоинлар ва фикри бузуқларнинг ошкора суд қилиниши билан кечадиган ва минглаб одамлар йўқ қилинадиган тозалашлар махсус томоша бўлиб, тез-тез ўтказилмас, бир неча йилда бир марта юз берарди. Партияни норози қилганлар шунчаки йўқолиб қоларди ва улар ҳақида бошқа ҳеч ким ҳеч нарсани билмас ва эшитмас эди. Уларга нима бўлганини тахмин қилишнинг фойдаси йўқ. Уларнинг айримлари тирик қолган бўлиши ҳам мумкин. Шу тарзда Уинстоннинг ўттизга яқин танишлари йўқолган, ота-онасини айтмаса ҳам бўлади.\nУинстон қоғоз қистиргич билан бурнини енгил қашлаб қўйди. Қарама-қарши хонада ўртоқ Тиллоцон аввалгидай микрофонга қапишиб, сирли шивирларди. У бошини кўтарди, унинг кўзойнаги яна ёвқараш йилтиллади. Ўртоқ Тиллоцон ҳам шу вазифа билан банд эмасмикин, деб ўйлади Уинстон. Бўлиши мумкин. Бундай нозик ишни бир одамгагина ишониб қўйишмайди. Бошқа томондан, уни комиссияга топшириш сохталаштиришни ошкора тан олиш бўларди. Эҳтимол, камида ўн одам Катта Оға аслида нима демоқчи бўлгани ҳақида турлича тахминларни ишлаб чиқиш билан банд. Кейин Ички партиядаги қайсидир катта ақл тахминларнинг биттасини танлаб олади, таҳрир қилади, ўзаро боғланган иқтибосларнинг мураккаб тизимини яратади, шундан сўнг танлаб олинган ёлғон доимий сақлашга топширилади ва ҳақиқатга айланади.\nУинстон ўртоқ Уидерс нима учун назардан қолганини билмасди. Балки айнигани ёки ёмон ишлагани учундир. Эҳтимол, Катта Оға қўл остидаги ҳаддан зиёд машҳур бўлиб кетаётган тобеинидан қутулмоқчидир. Эҳтимол, Уидерс ёки унинг атрофидаги кимдир партия йўлидан тойганликда айблангандир. Эҳтимол — шуниси аниқроқ — бу тозалаш ва буғлатишлар ҳукумат фаолиятининг зарурий қисми бўлгани учундир. Ягона тайинли ишора «тилга олинганлар шахслармас» деган сўзларда мужассамдир — бу нарса Уидерс аллақачон ўлганини билдирарди. Инсоннинг ҳибсга олиниши доим ҳам унинг ўлганини билдирмасди. Гоҳида уни чиқариб юборишар, қатл қилингунгача бир ёки икки йил озодликда юрарди. Гоҳида шундай бўлардики, аллақачон ўлиб кетган деб ҳисобланган одам кутилмаганда очиқ суд мажлисида арвоҳдек пайдо бўлар ва батамом йўқ бўлиш олдидан юзлаб одамларга қарши кўрсатма берарди — ана шундан сўнг у изсиз йўқоларди. Лекин Уидерс аллақачон шахс ҳам эмас эди. У йўқ, ҳеч қачон бўлмаган. Уинстоннинг фикрича, Катта Оғанинг нутқини шунчаки ўзгартириш етарли эмас. У дастлабки мавзудан буткул бошқача нарсани гапириши керак.\nУинстон нутқини хоинлар ва фикр жиноятчиларни фош этишга қаратилган намунавий нутққа айлантириши мумкин эди, аммо бу жўн нутқ бўлиб қолар эди, агар фронтдаги ғалаба ёки уч йиллик режанинг зафарли бажарилиши ҳақида бир нима тўқиса, ҳужжатлаштириш жуда мураккаблашиб кетар эди. Соф фантазия — шу керак эди. Бирдан унинг хаёлида — айтиш мумкинки, тайёр ҳолда — куни кеча жангларда қаҳрамона ҳалок бўлган ўртоқ Огилви тимсоли гавдаланди. Катта Оға гоҳида партиянинг қайсидир камтарин, оддий аъзоси хотирасига бағишлов айтарди, унинг ҳаёти ва ўлимини бошқаларга намуна қилиб кўрсатарди. Бугун у нутқини ўртоқ Огилви хотирасига бағишлайди. Тўғри, бу ўртоқнинг ўзи умуман ҳаётда бўлмаган, аммо бир неча босма сатрлар ва бир-икки сохта фотосурат уни яшаган қилиб кўрсатиш учун етарли.\nУинстон бир дақиқа ўйланиб турди, кейин сўзёзгични олдига суриб, Катта Оғанинг одатий услубида ёздира бошлади: ҳарбий ва айни пайтда расмий услуб ўхшатишга қулай услуб эди — савол қўйиларди ва дарҳол жавоб бериларди («Ўртоқлар, биз бундан қандай сабоқ чиқаришимиз керак? Сабоқлар — улар айни пайтда ингсоцнинг асосий тамойиллари ҳамдир — шундан иборатки...» ва ҳоказо, ва ҳоказо).\nЎртоқ Огилви уч ёшлигидаёқ дўмбира, автомат ва вертолётдан бошқа барча ўйинчоқлардан воз кечди. Олти ёшида — муддатидан бир йил аввал истисно тариқасида «Жосуслар»га қабул қилинди; тўққиз ёшида отряд бошлиғи бўлди. Ўн бир ёшида тоғасининг гапларини эшитиб, ундан жиноий ғоялар исини сезди ва Фикр полициясига хабар берди. Ўн етти ёшида «Сексга қарши ёшлар лигаси»нинг туман раҳбари бўлди. Ўн тўққиз ёшида у ихтиро қилган граната Тинчлик вазирлиги томонидан қабул қилинди ва тажриба учун биринчи портлашдаёқ ўттиз бир евросиёлик ҳарбий асирни ер тишлатди. У йигирма уч ёшида урушда ҳалок бўлди. Муҳим маълумотлар билан Ҳинд океани устидан учиб бораркан, душманнинг қирувчи учоқлари ҳужум қилди, ўз танасига пулемётни ва маълумотларни боғлаб, сув тагига чўкиб кетди; бундай ўлимга, — деди Катта Оға, — ҳавас қилмаслик мумкин эмас. Катта Оға таъкидлайдики, ўртоқ Огилвининг бутун ҳаёти поклик ва мақсад йўлида жидду жаҳд намунасидир. Ўртоқ Огилви ичмас ва чекмас эди, гимнастика залидаги кунлик бир соат машқлардан бошқа кўнгилочар машғулотни билмасди; уйланиш ва оила ташвишлари умрни бурчни ўташга бағишлашга монелик қилади деб белди ва тоқ ўтишга қарор қилади. У ингсоц тамойилларидан бошқа мавзуда гапирмасди, Евросиё ўрдасини тор-мор этиш, хоинларни, зараркунандаларни, фикр жиноятчиларини ҳамда бошқа хоинларни топишдан бошқа ҳаётий мақсади бўлмаган.\nУинстон ўртоқ Огилвини «Буюк хизматлари учун» ордени билан тақдирласамми, деб ўйланиб қолди; тақдирламасликка қарор қилди — бу кўплаб аввалги кесишган иқтибосларни тузатишни тақозо қилади.\nУ яна бир карра қарши хонада ўтирган ғанимга назар солди. Нима учундир хаёлига Тиллоцон ҳам шу иш билан банд деган ўй келиб қоли, буни тушуниб бўлмасди. Кимнинг иши қабул қилинади, буни билиш қийин, аммо унинг ишончи комилки, ўзиники ютиб чиқади. Бир соат олдин умуман бўлмаган ўртоқ Огилви воқеликка айланди. Уинстонга тирикларни эмас, ўликларни яратиш қизиқарли туюлди. Ўртоқ Огилви ҳаётда ҳеч бўлмаган, аммо энди у ўтмишда яшайди — сохталаштиришнинг излари йўқотилгач, у ҳаққоний ва рад этиб бўлмас тарзда Буюк Карл ва Юлий Цезарь сингари тарихий шахсга айланади.\nМаълумот учун: «1984» романини Ўзбекистондаги онлайн китоб дўконларидан 22 минг сўмдан 34 минг сўмгача бўлган нархда сотиб олиш мумкин.\n18:20, 01.12.2021 // 110261\n16:52 Кеча // 85852\n22:47, 01.12.2021 // 51813\n16:37 Кеча // 51201\n12:05 Кеча // 45737


NYT: Yahoo ўзгартирилган фильтр воситасида электрон почтани кузатишга ёрдам берган\n18:32 / 06.10.2016\nАҚШнинг Yahoo компанияси мамлакат махсус хизматлари билан ҳамкорлик қилиб, спам хабарларни ажратувчи фильтрларни ўзгартириш билан фойдаланувчилар мактубларини кузатишда ёрдам берган. Америкада нашр этиладиган The New York Times газетаси ўз манбасига таянган ҳолда хабар қилмоқда.\nАввалроқ, Reuters агентлиги АҚШ разведкасига Yahoo барча фойдаланувчиларнинг электрон мактубларини яширинча текшириб кўришига имкон берувчи дастурни ишлаб чиққани ҳақида ёзган эди.\nYahoo ўз навбатида электрон почталарни оммавий кузатиш айбловини инкор қилганди.\nЭндиликда, NYT газетасининг ёзишича, мактубларда болалар порнографияси ва бошқа турли мазмунларни қидириш баҳонасида Yahoo судларнинг махфий топшириқларини бажариб келган. Манбаларнинг сўзларига кўра, компаниядан хорижий террористик гуруҳларга тегишли ва махсус рақамли имзога эга хабарларни топиш талаб қилинган.\nАйни вақтда, бундай маълумотларни тўплаш амалиёти тўхтатилган, деб таъкидлашган нашр манбалари.\nАҚШ Yahoo махсус хизматлар


Дмитрий Песковда коронавирус аниқланди\nРоссия президенти матбуот котиби Дмитрий Песковга коронавирусдан зарарланиш ташхиси қўйилди ва у шифохонага ётқизилди.\n«Ҳа, мен касалландим. Даволаняпман», дея хабар берган унинг ўзи агентликларга. У ўзининг ҳолати ва касалланиш даражаси бўйича аниқлик киритмаган.\nПесковнинг рафиқаси Татьяна Навкада ҳам вирус аниқланган.\nРоссияда Covid-19 эпидемияси бошланган вақтда, апрель ойи бошида Дмитрий Песков маълум муддат давомида вирус блокаторини тақиб юрган, аммо кўп ўтмай бу қурилма самарали эмаслиги маълум бўлганди. Журналистлар бу қурилма ҳақида сўрашганида, Песков у вирусдан қанчалик ҳимоя қила олишини билмаслигини айтганди.\n«Бу восита вирусдан ҳимояланишга ёрдам бериш-бермаслигини билмайман. Мен уни дорихонадан сотиб олдим. Биласизми, ҳозир кўпчилик профилактика нуқтаи назаридан турли воситалардан фойдаланмоқда. Тўғриси, бунинг қандайдир фойдаси борлигига ишонмайман. Кўплаб экспертлар бу зарар келтириши мумкинлигини ҳақида таъкидлаганини ҳам ўқиганман», деганди Путиннинг матбуот котиби.\nМарт ойи охирида Песков Россия президенти администрациясида касалликка чалинганлар борлиги ҳақида хабар берганди. Кейинроқ Россия ҳукуматининг уч нафар аъзоси, жумладан бош вазир Михаил Мишустинда коронавирус инфекцияси аниқлангани маълум бўлди.\nРИА «Новости» манбасининг аниқлашича, Песков сўнгги марта 30 апрель куни Путин иштирокидаги йиғилиш вақтида кўриниш берганди — ўша куни бош вазир Михаил Мишустинга коронавирусдан зарарланиш ташхиси қўйилганди. ТАСС манбаси хабар беришича, Песков Путин билан юзма-юз учрашмаганига бир ой вақт бўлган.\nПрезидент Владимир Путин апрель ойидан буён Москва яқинидаги Ново-Огарева қароргоҳида изоляция режимида яшамоқда. У ташқарига фақат 9 май куни Иккинчи жаҳон уруши қурбонларини хотирлаш учун чиқди.\nCovid-19’дан зарарлангани ҳақида хабар берар экан, Песков президент Путин чоршанба куни авиасаноатни қўллаб-қувватлаш бўйича йиғилиш ўтказиши ҳақида ҳам маълум қилган.\n11 май куни Путин Россияда ишланмайдиган кунлар якунлангани ҳақида эълон қилди. Россия ҳудудлари карантин чораларини босқичма-босқич юмшатиб боради. Москвада қурилиш ва саноат корхоналари фаолияти тикланган. Шу билан биргаликда, пойтахтда жамоат жойларида тиббий ниқоб тақиш мажбурий ҳисобланади.\nРоссия бугун коронавирусдан зарарланиш ҳолатлари бўйича жаҳон рейтингида иккинчи ўринга чиқиб олди. Сўнгги бир кунда мамлакатда яна 10 899 кишида Covid-19’дан зарарланиш ҳолати тасдиқланган ва жами ҳолатлар сони 232 243тага етган. Россия бу орқали жаҳон рейтингида Испанияни ҳам ортда қолдирди ва энди бу борада фақат АҚШдан ортда қолмоқда. Шу билан биргаликда, Россияда ўлимлар сони АҚШ ва Европанинг йирик давлатларидагига қараганда камроқ - 2 116 ўлим.\n22:53 / 16.11.2020\nНавалний Песковни судга берди\n17:58 / 09.11.2020\nПутин АҚШ президентини расмий натижалар эълон қилингач табриклайди\nМосква Қирғизистондаги вазият барқарорлашишига ишонч билдирмоқда\n11:29 / 31.07.2020\nЎзи йўқдек, овозаси ўқдек. Сирли қўшин – «Вагнер» ҳақида нималар маълум?


Қирғизистон сув омборларида сув тобора озаймоқда\n12 апрел 2021, Тошкент вақти: 00:59\nСўнгги бир ҳафта ичида Қирғизистонда суғориш мавсуми учун тўпланадиган сув миқдори яна 1 миллиард 200 миллион куб метрга камайиб кетди. Бу эса Ўзбекистонга бериладиган сувнинг янада камайишига сабаб бўлади.\nБундан сал аввал Қирғизистон жорий йилги суғориш мавсумида бериладиган сув ўзбекистонлик деҳқонлар эҳтиёжининг 50-80 фоизини қоплаши мумкинлигини билдирганди. Худди шундай огоҳлантириш Қозоғистонга ҳам айтилганди. Шундан сўнг расмий Остона Бишкек билан бу муаммони ҳал қилиш учун ҳар қандай ҳамкорликка тайёр эканини маълум қилди. Бироқ Ўзбекистон расмийлари шу кунгача ўз муносабатини билдиргани йўқ. Қирғизистон томони сув муаммосини ҳал этиш мақсадида Ўзбекистон ва Қозоғистонни Бишкекда ўтадиган расмий йиғилишга таклиф этган, лекин Ўзбекистон вакиллари бу йиғилишга ҳам келмаганди.\nАйни пайтда Қирғизистон сув омборларидаги Ўзбекистон далалари учун мўлжалланган сув миқдори кундан-кунга озайиб бормоқда ва мутахассислар фикрича, кризис нуқтасига яқинлаб қолган.\n“Сув миқдори 5,5 миллиард куб метрга тушса, ҳамма электр станциялардаги агрегатлар тўхтаб қолади. Бу жуда қўрқинчли энергетик инқирозни келтириб чиқаради. Айни пайтда эса омборларда 7 миллиард куб метр сув қолган, холос”,- деди қирғиз парламенти депутати Усмон Ортиқбоев.\nБишкек расмийларининг таъкидлашича, 2002 йилгача Ўзбекистон ва Қозоғистон қиш мавсумида Қирғизистонни газ, мазут ва кўмир билан эҳтиёж даражасидан ортиқроқ равишда таъминлаган. Бунинг эвазига Қирғизистон электр энергияси ишлаб чиқаришни камайтириб, Ўзбекистон ва Қозоғистон учун сув тўплаган. Бироқ сўнгги йилларда бу амалиёт қўлланилмай қўйилган. Ўзбекистон эса 2002 йилдан бери Қирғизистон билан сув тўплаш ҳақида бирорта шартномани имзоламаган. Натижада Қирғизистон электр энергияси ишлаб чиқаришни кўпайтирган, бунинг оқибатида сув миқдори жуда камайиб кетган. Масалан, 2008 йил январида Қирғизистон биргина ички эҳтиёж учун 2 миллиард киловатт соат электр энергияси ишлаб чиқарган. Бу эса уч ойлик қиш мавсумида Ўзбекистон ва Қозоғистонга сотиладиган электр энергияси миқдорига тенгдир.\nСув-энергетика масалалари бўйича таҳлилчи, Қирғизистон давлат арбоби Бозорбой Мамбетовнинг айтишича, минтақада сув муаммосининг юзага келишига Марказий Осиё давлатлари ҳукуматларининг бу борада ягона сиёсати йўқлиги сабаб бўлмоқда.\n“2007 йил ёзида ўзбеклар ва қозоқларга 2 миллиард киловатт соат электр энергияси сотилган. Бу 3,5-4 миллиард куб метр сувнинг ортиқча сарфланишига сабаб бўлган. Ҳолбуки ёзда электр энергиясига эҳтиёж озроқ эди. Бу ҳукуматларнинг сув–энергетика захираларидан унумли фойдаланишга эътибор қаратмагани маҳсулидир”,- деди Бозорбой Мамбетов.\nАйни пайтда сувнинг озайиб кетиши нафақат Ўзбекистон ва Қозоғистон учун, балки Қирғизистон учун ҳам инқирозий вазиятни пайдо қилаётир.\nМутахассислар сўзларига кўра, Қирғизистон Ўзбекистон ва Қозоғистонга сув ва электр энергияси беришни тўхтатмаса, мамлакат 2008-2009 йил қишида Тожикистонда бўлгани каби энергетик инқирозга юз тутиши мумкин.\n“Бу йил ёзда Ўзбекистон билан Қозоғистонга электр энергияси ва сув экспортини тўхтатиш керак. Шундагина биз қишдан заҳматсиз чиқа оламиз. Акс ҳолда жуда қийин вазиятга тушиб қоламиз”,- дейди сиёсатчи Тойирбек Сарпашев.


Ўзбекистонда яна ҳизбчилар қамалди\n23 апрел 2021, Тошкент вақти: 14:36\nЎзбекистонда Ҳизбут-Таҳрир партиясининг Фарғона водийсидаги етакчиларидан бири 14 йилга озодликдан маҳрум қилинди.\n- Андижон вилоят суди 1959 йилда туғилган Маҳмуд Каримовга 14 йиллик қамоқ жазоси тайинлади, деди милициядаги манба “Интерфакс” ахборот агентлигига.\nКаримов билан бирга Ҳизбут-Таҳрирнинг яна беш аъзосига узоқ муддатли қамоқ жазоси тайинланган.\nБу шахсларга ноқонуний диний ташкилотга аъзо бўлиш, жамоатчилик хавфсизлигига таҳдид солиш ҳамда конституцион тузумга тажовуз қилиш айби қўйилган.\nМаълум бўлишича, Маҳмуд Каримов 1999 йилда ҳам диний ташкилотга алоқадорликда айбланиб, 14 йилга озодликдан маҳрум қилинган, бироқ 2003 йилда авф этилган.


Европада яна бир водородли машина ишлаб чиқарувчиси пайдо бўлди » Скачать музыку бесплатно новинки музыки 2016-2017\nЕвропада яна бир водородли машина ишлаб чиқарувчиси пайдо бўлди\nКомментариев: 0 Просмотров: 431 Дата: 16-02-2016, 15:14 Британиянинг ёш Riversimple фирмаси водородли двигателт билан ҳаракатланадиган ўзининг илк модели тизерларини намойиш қилди. Янги автомобиль тақдимоти 17 февраль куни бўлиб ўтади. Автомобиль оғирлиги 520 килограммни ташкил этади. У ҳар бир ғилдираги учун алоҳида 8,5 киловатлик ёнилғи катакчаларига эга тўртта электромотор билан таъминланган. Шунингдек, автомобилга тормозланиш вақтида энергия ишлаб чиқариш тизими ҳам ўрнатилган. Янги машина турган жойидан соатига 89 километр тезликка чиқиши учун 9 сония сарфлайди, унинг бир марталик захира билан босиб ўтадиган энг узоқ масофаси 483 километрни ташкил этади. Ёнилғи бакининг водород билан тўлдирилиши учун эса уч дақиқадан кўпроқ вақт талаб қилинади. Еврокенгаш томонидан молиялаштириладиган Riversimple фирмасининг илмий-тадқиқот маркази Уэльсда, дизайн-студияси эса Барселонада жойлашган. Дастлабки босқичда британлар 20та прототип ишлаб чиқариб, уларни 12 ой давомида синовдан ўтказишади. Синовлар якунига етганидан кейин эса Riversimple маҳсулот автомобилини ишлаб чиқариш устида иш бошлайди. - деб хабар бермоқда Carzone.uz нашри.


«Қовунчи» раис (ҳажвия) — manzur.uz\nБир пайтлар “қовун” тушириш бўйича рекордчи раис бўлган экан. У ҳақда қишлоқдошлари ҳамон ҳазил-мутойиба қилиб эслаб юришади.\nmanzur.uz / 08.09.2021 72\nУнинг отаси прокурор Қудратлиев шунчалик қудратли бўлганки – айтгани айтган-дегани деган экан. Бу ҳурматли инсон саккиз қиздан кейин кўрган яккаю ёлғиз ўғлига Шукуржон деб исм қўйганди. Катта бўлганида уни каттароқ олийгоҳга ўқишга “киргизиб” қўйди. Шу тариқа эркатой ўғил ўқишни коридорда тугатди деб шуни айтса ҳам бўлади. Хушига ёқса дарсга боради, ёқмаса умуман бормайди. Отасининг “кўмаги” билан курсдан курсга сакрайди.\nХуллас олийгоҳни тамомлагандан сўнг отаси уни уйлантириб, узоқ бир қишлоққа раис этиб ишга жойлади. Аммо бечора ўғил деҳқончиликнинг “Д” ҳарфидан ҳам бехабар эди…\nҒўзалар гулга кириб энди кўсаклай бошлаганда хўжаликка юқоридан комиссия келди. Раис меҳмонларни тўғри “тайёр бўлиб турган” бригадирнинг даласига бошлади. Ғўзалар қийғос гуллаб турган далага етгунча йўл-йўлакай ўзини билимдон кўрсатиб, турли мавзуда пойинтар-сойинтар сўзлаб борди.\n-Бу йил ғўзаларимиз жуда баравж. Мана қаранг, ҳаммаси қийғос гуллади. Бу йил ҳосил яхши бўлади худо хохласа, — деди бошини шляпанинг тагига тиқиб, пайкал оралаётган комиссия аъзоларига қараб. Хўжаликка комиссия келишини эшитиб, раис бригадирга анчадан буён пайкал олдирмай, суғортирмай қўйган эди. Ғўзалар сувсизликдан чанқаб, гуллари сўлиб ётар, “тадбиркор” раис эса вилоятдан келганларга ёппасига гуллаган ғўзаларни кўрсатиб, бир ҳайратга солмоқчи эди…\nВилоятдан келган вакиллардан бири бошини чайқаб:\n-Раис, ғўзани қуруқ гуллатиб юборибсизку, -деди гули устига чиқиб сувсизликдан ғунчаларини тўкаётган ғўзаларга ачиниб.\n-Албатта, ғўза шундай гулласа яхши ҳосил беради-да, ака.\nВилоятдан келганлар мийиғида кулиб, унга бошдан оёқ разм солишди. Сал каттароғининг жаҳли чиқди:\n– Ғўзани расво қилибсизлар-ку! Дарров эгат олиб, сув қўйинглар!\nҚовун туширганини сезган раис бригадирга қараб ўшқирди. У эса бир нима деёлмай елкасини қисиб тураверди…\nЯна бир куни раис катта ариқ ёқалаб машинада кетаётса, ариқда сув тўлиб оқиб турган экан. “Шунча сув қаерга оқаётган экан-а? Бунга сарфланаётган ҳаражатларни ким тўлайди? Кечқурун йиғилишда шу ҳақда гапираман” кўнглига тугиб қўйди у.\nКечқурун барча бригадиру, табелчи фаолларни йиғилишга чақирди.\n-Бугун катта ариқ бўйидан ўтдим, шунча сув бекорга оқиб ётибди! Бу сувни чиқариш учун насосларга қанча сарф-ҳаражат кетадику. Раис жиғибийрони чиқиб гапирар, ёнида ўтирган агроном эса уни тўхтатишга ҳаракат қиларди. Одамлар бир-бири билан шивир-шивир қила бошлашди. Раис сўзини тамом қилгач залдаги ёши улуғ фаоллардан бири ўрнидан туриб:\n-Раисимиз ҳали янги, бизнинг ариқларга сув шундоққина “сооружение”дан оқиб келишини билмайдилар. Ҳурматли раис, биз сув чиқаришда насосдан фойдаланмаймиз, – деди.\nШукуржон яна қовун туширганини сезиб, гапни дарҳол бошқа ёққа буриб юборди.\nШу-шу одамлар раиснинг савиясини билиб олишди. Унга орқаравотдан “Хошимжон” деб лақаб ҳам қўйишди.\nКуз ойлари эди. Хошимжон раис яна дала айланишга чиқди. Кўл этагидаги бригадада машинадан тушгач бошоқлаб турган шолизор олдида кекса бригадирга қараб:\n-Хой бригадир бува, шунча буғдойни сувга бостирибсизку, Нега қарамадингиз? -деб ўшқирди қўлини пахса қилди. Бригадир гапириш учун оғиз жуфтлаганди, раис ҳатто гапиришга ҳам қўймади.\nОхири сабри тугаган кекса бригадир:\n-Ҳурматли раис, бу буғдой эмас шоли-ку. Ўзи сув ичида ўсади ахир!..\nШунда қовун туширган раис:\n-Вой товба, ҳали бу шолими? Экин ҳам бир-бирига ўхшаш бўладими… – деган экан.\nШукуржон раис колхозда уч йил ишлагач, уни батта қўнғироқ билан туман ҳокимига ўринбосар қилиб қўйди. Аммо ўғли у ерда ҳам узоқ ишлай олмади. Пойтахтдан келган катталар олдида қовун тушириб, яна ишдан бўшади.\nАна шунақа гаплар. Ўрни келганда айтиб қўйиш керак. Афсуски, ҳозир ҳам Хошимжонга ўхшаган “қовунчи” мансабдорлар учраб турибди. Ўқишга пулга кириб, пулга битирган “эркатойлар” ҳозирда меҳнат фаолиятини бошлаган, огоҳ бўлайлик…\nБолтабой МУҲАММАД ҚУРБОН.\nKalit so`zlar: раис, қовун, ҳажвия


«QASHQADARYOTIJORATSAVDO» Мas’uliyati cheklangan jamiyati meva-sabzavot mahsulotlarini tayyorlash va g’amlash korxonasi (кейинги ўринларда – “Жамият” деб юритилади) Ўзбекистон Республикаси Президентининг 2016 йил 8 апрель кунги ПҚ-2517-сонли Қарори, ҳамда Ўзбекистон Республикаси Вазирлар Маҳкамасининг 2006 йил 27 мартдаги 52-сонли Қарорлари асосида ташкил топган.\n«QASHQADARYOTIJORATSAVDO» Мas’uliyati cheklangan jamiyati meva-sabzavot mahsulotlarini tayyorlash va g’amlash korxonasi Ўзбекистон Республикаси Адлия Вазирлигида 2006 йил 15 майдаги 42-сонли реестрдаги тартиб рақами билан рўйхатда турган «QASHQADARYOTIJORATSAVDO» Mas’uliyati cheklangan jamiyati ixtisoslashtirilgan ulgurji universal hududiy baza корхонасининг ҳуқуқий вориси ҳисобланади ҳамда унинг барча ҳуқуқ ва мажбуриятларини ўз зиммасига олади.\nтўлиқ номи: «QASHQADARYOTIJORATSAVDO» Мas’uliyati cheklangan jamiyati meva-sabzavot mahsulotlarini tayyorlash va g’amlash korxonasi;\nқисқартирилган шаклда : «QASHQADARYOTIJORATSAVDO» МСhJ MSMTvaG’K\nТХШ буйича ташкилий хуқуқий шакли (ОПФ) -1152\nМШ буйича мулкчилик шакли (КФС) -142\nКТУТ юридик шахс коди (ОКПО) -18050151\nХХТУТ тармоқ коди (ОКОНХ) -71150\nМева-сабзавот, полиз махсулотларини, шу жумладан аҳолидан олиб тайёрлаш фаолияти билан шуғулланиш ва уларни захирага ғамлаш ва сақлаш;\nмева-сабзавот, полиз маҳсулотларини экспортга етказиб бериш ва ташкил этиш;\nмева-сабзавот, полиз маҳсулотлари билан аҳолининг хамда республика қайта ишлаш корхоналарининг эҳтиёжларини қондириш;\nмева-сабзавот маҳсулотларини қайта ишлаш;\nозиқ-овқатларни сотиб олиш, сотиш ва ишлаб чиқариш;\nозиқ-овқат шунингдек мева-сабзавот маҳсулотлари сақланадиган махсус омборхоналар ва совутиш камераларини қуриш ва ишлатиш;\nистеъмол товарлари улгуржи савдоси;\nтайёрловчи (йўлакай, бандаргоҳлардаги, чуқурликдаги) пунктлар, бўлимлар, сотувчи ва юклаб туширувчи базалар, элеваторлар, уруғ тозаловчи ва дон қуритувчи фабрикалар ва пунктлар, деҳқончилик ва чорвачиликда махсулотларни тайёрлаш бўйича идоралар;\nтижорат, озиқ-овқат, универсал дўконларини ва супермаркетлар хусусий тармоғини тузиш;\nхалқ истеъмол молларини ва техник ишлаб чиқаришга йўналтирилган маҳсулотларни ишлаб чиқариш ва сотиш;\nумумий овқатланиш шохобчалари хусусий тармоқларини очиш;\nавтотранспортни таъмирлаш ва сервис хизматини кўрсатишни ташкил этиш;\nавтомобилларни ювиш хизмати тармоқларини очиш;\nқурилиш-таъмирлаш ишлари, қурилиш, сантехник ва авария хизматларини бажариш, бино ва хоналар дизайни, ишлаб чиқариш ва савдо хоналарини, бинолар ва турар жой уйларни обдон таъмирлаш;\nқурилиш материаллари, хом-ашё, техника ва асбоб-ускуналарни ишлаб чиқариш, тайёрлаш ва сотиш;\nэлектрмонтаж, монтаж ва ишга тушириш ишларини ташкил этиш, ишлаб чиқариш тармоқларига техник хизмат кўрсатиш;\nбезаш, монтаж ва том ёпиш ишлари;\nлойиҳа-смета хужжатларини ишлаб чиқиш;\nмаиший ва саноат музлатгичлари ва кондиционерларни сотиб олиш, уларни сотиш, таъмирлаш ва техник хизматини кўрсатиш;\nиккиламчи ресурсларни ва ишлаб чиқариш чиқиндиларини йиғиш, қайта ишлаш, тайёрлаш ва сотиш;\nаҳолига маиший хизматларни барча турларини кўрсатиш;\nпойафзал, трикотаж, тикув ва керамик маҳсулотларини ишлаб чиқариш ва сотиш;\nёнғин ва қўриқлаш сигнализацияларини монтаж қилиш, созлаш, хизмат кўрсатиш, таъмирлаш;\nмаиший кимёнинг ювиш, тозалаш ва бошқа воситаларини ишлаб чиқариш, ўраш, қадоқлаш ва сотиш;\nбарча турдаги қаттиқ, суюқ ва вакуум ўровлари учун ўраш, қуйиш ва қадоқлаш цехларини очиш;\nёғочни ишлашни ишлаб чиқариш;\nхужжатларни кўпайтириш, нусха кўчириш ва таржима қилиш бўйича хизматлар;\nЖамиятлар, ташкилотлар ва жисмоний шахсларга дистрибьюторлик, дилерлик, агентлик ва инжиниринг хизматларини кўрсатиш, маркетинг изланишларини ўтказиш;\nахборот базалари ва маълумотлар банкларини яратиш;\nмаълумотлар узатиш тармоқларини лойиҳалаштириш, қуриш, улардан фойдаланиш ва уларга хизмат кўрсатиш;\nИнтернет-кафеларни ташкил этиш;\nреклама фаолияти, кўргазмаларда иштирок этиш, мижозлар буюртмаси бўйича реклама маҳсулотини ишлаб чиқариш;\nилмий-изланиш, лойиҳа-конструкторлик ва тажриба ишларини ўтказиш;\nамалдаги қонунчиликда белгиланган тартибда экспорт импорт операцияларни ўтказиш;\nлизинг ва ижара;\nким ошди савдоларида юридик ва жисмоний шахслардан кўчар ва кўчмас мулкни сотиб олиш ва сотиш;\nкомпьютер, радио, видео, телеаппаратура ва кўпайтириш техникасини сотиб олиш, етказиб бериш, сотиш, уларга техник ва сервис хизматини кўрсатиш;\nюридик ва жисмоний шахсларга мураккаб электрон аппаратураларни созлаб ва таъмирлаб бериш;\nқишлоқ хўжалиги, чорвадорчилик, асал аричилик махсулотларини, шунингдек доривор ўсимликларни ишлаб чиқариш, тайерлаш, йиғиш, қайта ишлаш ва сотиш;\nсаёҳатчилик, шунингдек халқаро саёхатчилик индустриясини, ҳам анъанавий ва ноанъанавий турларини ривожлантириш;\nбожхона омборларини ташкил этиш, шу жумладан «эркин омбор» тартибида;\nюкларни, масъулиятни, таваккалчиликни суғурталаш бўйича агент сифатида хизмат кўрсатиш;\nавтомобил транспортида йўловчи ва юкларни шаҳар, шаҳар атрофи, шаҳарлараро ва халқаро йўналишлар бўйича ташиш;\nйўловчи ва юкларни ички ва ташки темир йўл транспорти орқали ташиш;\nтранспорт-экспедиторлик хизматларини кўрсатиш;\nАҳолига тиббий ёрдам кўрсатиш, тиббий даволаш муассасалари, поликлиника ва шифохоналар очиш;\nАҳолига стоматология хизматлари кўрсатиш, стоматология пунктларини очиш;\nДоривор ўтларни йиғиш, қайта ишлаш ва савдосини ташкил қилиш, аптекалар фаолиятини ташкил этиш, дори-дармонларни сотиб олиш ва сотиш;\nилмий-амалий изланишлар, илмий ишлар ва бошқа ишланмаларни, янги технологияларни, «ноу-хау»ларни яратиш, сотиб олиш ва сотиш, ҳамда уларни ишлаб чиқаришга татбиқ этиш;\nхайрия ва ҳомийлик фаолияти;\n1. Гувохнома 2. Лицензия 3. Низом 4. ПРАЙС-ЛИСТ


Бинямин Нетаняху номзоди тинчлик бўйича Нобель мукофотига илгари сурилди\nИталия парламенти депутатлар палатасининг “Шимол лигаси” партиясидан аъзоси Паоло Гримолди Исроил бош вазири Бинямин Нетаняхунинг номзодини тинчлик бўйича Нобель мукофотига илгари сурди. Бу ҳақда Исроилнинг “Маарив” нашри маълум қилди.\nБиньямин Нетаньяху / Фото: AP\nГримолдининг таъкидлашича, Исроил бош вазири БАА ва Баҳрайн билан муносабатлар яхшиланиши ҳақидаги келишувларни имзолаб ҳамда Саудия Арабистони билан мулоқотдаги илгарилаш билан Яқин Шарқда тинчлик ўрнатилишига катта ҳисса қўшди. “Бу барча ютуқларни бир неча ой олдин хаёлга ҳам келтириб бўлмасди. Айнан шунинг учун ҳам Нетаняху тинчлик бўйича Нобель мукофотини олишга муносиб”, деб айтган италиялик депутат.\n15 сентябрда Вашингтонда АҚШ президенти Доналд Трамп иштирокида Исроилнинг БАА ва Баҳрайн билан тарихий келишувларни имзолаши маросими бўлиб ўтди. Бундан ташқари, ушбу учта давлат АҚШ билан бирга “Авраам келишувини” имзолади. Бу ҳужжатда Яқин Шарқда тинчликни ва динлараро мулоқотни мустаҳкамлашга қаратилган саъй-ҳаракатлар рағбатлантирилиши таъкидлаб ўтилган.\nАввалроқ Норвегиянинг Конгресс партияси аъзоси Кристиана Тюбринга-Йедде АҚШ президенти Доналд Трампнинг номзодини Исроил ва араб давлатларининг келишувга эришишидаги саъй-ҳаракатлари учун тинчлик бўйича Нобель мукофотига илгари сурганди. Бундан ташқари, Швеция парламенти аъзоси Магнус Якобссон ҳам Трампни ва Сербия ҳамда Косово ҳукуматларини “тинчликка эришиш ва иқтисодий ривожланишдаги” биргаликдаги иши учун ушбу мукофотга илгари сурди.\nГепатит С касаллигини тадқиқ қилган америкалик ва британиялик олимлар Нобел мукофотини қўлга киритди\nНобель мукофоти миқдори оширилди


22 ноябр куни Ўзбекистонда кутилаётган об-ҳаво маълумоти - Zamin.uz\n15:25 / 21.11.2020\nГидрометеорология хизмати маркази эртага, 22 ноябр куни қандай об-ҳаво кутилаётганини маълум қилди. Унга кўра:\nТошкент шаҳрида ҳаво ўзгариб туради, вақти-вақти билан қор ёғади. Шамол ғарбдан 5-10 м/с тезликда эсади. Ҳарорат кечаси 4-6 даража, кундузи 1-3 даража совуқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 8-13 даража, кундузи 0-5 даража совуқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 4-9 даража, кундузи 0-5 даража совуқ бўлади.\nТошкент, Сирдарё, Самарқанд ва Жиззах вилоятларида ҳаво ўзгариб туради, баъзи жойларда қор ёғади. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 3-8 даража, кундузи 0-5 даража совуқ бўлади.\nҚашқадарё вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5 даража совуқ, кундузи 2 даража совуқ - 3 даража илиқ бўлади.\nСурхондарё вилоятида ҳаво ўзгариб туради, баъзи жойларда қор ёғади. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси ва кундузи 0-5 даража илиқ бўлади.\nАндижон, Наманган, Фарғона вилоятларида ҳаво ўзгариб туради, баъзи жойларда қор ёғади. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 5-10 даража, кундузи 0-5 даража совуқ бўлади.\nРеспубликанинг тоғли ҳудудларида ҳаво ўзгариб туради, тоғ олди ва тоғ ҳудудларда қор ёғади. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 10-15 даража, кундузи 3-8 даража совуқ бўлади. “Замин” янгиликларини “Facebook”да кузатиб боринг\n13-01-2020, 15:53, Ўзбекистон


Россиянинг МегаФон ва USM Telecom компаниялари Ўзбекистон бозорига кирмоқда - UzNews.uz\n10 февраля, 18:11 259 0\nРоссиянинг МегаФон ва USM Telecom компаниялари Ўзбекистон бозорига кирмоқда\nИккала компания ўзбекистонлик ҳамкорлари билан Digital Holding’га асос солди.\n“ЮэСэМ Телеком” ва МегаФон ўзбекистонлик ҳамкорлар билан биргаликда янги қўшма корхона – Digital Holding’ни ташкил этишди. Бу ҳақда Ucell компанияси Матбуот хизмати хабар берди.\nЯнги ҚК таркибидан Ucell компанияси ҳамда USM’нинг Ўзбекистондаги активлари – CRPT Turon ва ICS Holding Uzbekistan ўрин олишди.\nЎзбекистон хукумати Давлат активларини бошқариш агентлиги орқали ҚКга Ucell телеком-операторининг 100% улушини топширмоқда. Россия томони Digital Holding ривожланиши учун 100 млн доллар миқдорида инвестиция, шу билан бирга USM’нинг шўъба корхоналари – CRPT Turon ва ICS Holding Uzbekistan киритмоқда.\nҚК таркибига кириш учун “ЮэСэМ Телеком” ва МегаФон “Диджитал Инвест” компаниясига асос солишди, унда икки компаниянинг улуши 50 фоиздан тақсимланди. Янги ҚКда “Диджитал Инвест” улуши 51%, ДАБА улуши 49 фоизга тенг.\nБитим доирасидаги жараёнлар 2021 йил давомида якунига етади.


Бешта боксчимиз ярим финалга йўл олди. Тўлиқ натижалар (ҳакамлар қайдномаси)\n3 май, 2017, 18:34\nБугун Бокс бўйича Осиё чемпионати чорак финал баҳсларига старт берилди. Ушбу босқичга 20 мамлакатдан ташриф буюрган боксчилар етиб келган бўлса, қолган 8 мамлакат вакиллари мусобақани саралаш босқичда якунлади.\nБугунги кунги дастурларда фақатгина Бокс бўйича Ўзбекистон ҳамда Қозоғистон терма жамоаси тўлиқ таркиб билан қатнашмоқда. Эрталабки ҳамда кундузги жангларда иштирок этган вакилларимиздан Муроджон Аҳмадалиев, Ҳасанбой Дўсматов, Элнур Абдураимов, Иқболжон Холдоров ҳамда Исроил Мадримов ғалаба қозонган бўлса, Санжар Турсунов ярим финал остонасида Олимпиада совриндори Василий Левитни мағлуб эта олмади.\nҚуйида эрталабки ҳамда кундузги дастурлардан ўрин олган жангларнинг тўлиқ натижаси билан танишишингиз мумкин.


01.06.20 09:15\tmsk\nЎзбекистон ва Қирғизистон чегарасидаги можаро. Turmush.kg сайти фотосурати\nҚирғизистоннинг Чечме ва Ўзбекистоннинг Чашма қишлоқларининг аҳолиси ўртасида 31 май куни бўлиб ўтган можародан сўнг Қирғизистоннинг Баткен вилояти Қадамжой тумани Айдаркен шаҳри касалхонасига 15 нафар жабрланган одамлар келтирилди. Бу ҳақда Қирғизистон Соғлиқни сақлаш вазирлиги ўзининг Facebook ижтимоий тармоқдаги саҳифасида маълум қилди.\nУлардан тўрт нафари касалхонага ётқизилган, икки беморнинг аҳволи оғир дея баҳоланмоқда, икки нафар бошқасининг аҳволи эса нисбатан қониқарли. Қолган жабрланганларга биринчи медицина ёрдами кўрсатилиб, уй-уйларига жўнатиб юборилди.\nШифокорларга ёрдам учун Баткендан вилоят бўйича соғлиқни сақлаш координатори бошлиқ реаниматолог ва тарвматолог юборилди.\nЎзбекистон томонидан жабрланганлар сони бўйича фақат норасмий маълумотлар бор. Тожиктилли журналист Мирасрор Фарғоний тақдим этган маълумотларга кўра, Сўх тумани марказий касалхонасига 146 киши мурожаат қилган, улардан беш ёки олтитаси ўқотар қуроллардан яраланган.\nҚирғизистон ҳукумати матбуот хизмати маълум қилишича, тунга бориб маҳаллий аҳоли вакиллари можаро жойини тарк этдилар, музокаралар 1 июнга кўчирилди, ҳозирча жанжал кучайиб кетмаслик учун хавфсизлик чораларини кучайтиришга қарор қилинди. “Икки қишлоқ аҳолиси ўртасида жамоатчилик тартибини сақлаш ҳамда чегараолди ҳамкорликни ва яхши қўшничилик муносабатларини мустаҳкамлашга қаратилган тушунтириш ишлари олиб борилмоқда”, — дейилади ҳукумат хабарномасида.\nЎзбекистон Давлат хавфсизлик хизмати Чегара қўшинларининг матбуот хизмати икки мамлакат туманларининг маҳаллий ҳокимият вакиллари учрашганидан сўнг вазият назорат остига олинганини тасдиқлади.\nҚирғизистоннинг Баткен вилоятидаги Чечме ва Ўзбекистоннинг Фарғона вилоятига қарашли Сўх тумани (Сўх анклави) аҳолиси ўртасидаги жанжал Чечме қишлоғидаги булоқ туфайли чиққан. Turmush.kg нашрининг хабар беришича, икки қишлоқ аҳолиси биргаликда булоқда тозалаш ишларини олиб бора туриб, булоқнинг қайси мамлакатга қарашли эканлиги борасида тортишув бошланиб кетган. Шундан сўнг даҳанаки жанг тошотарлик урушига айланиб кетган ва биноларга ўт қўйилган.\nҚирғизистон бош вазирининг ўринбосари Акрам Мадумаровнинг “Азаттиқ” радиосига маълум қилишича, булоқ жойлашган участка “тортишувли ҳисобланади” ва шу билан бирга, булоқдан икки мамлакат аҳолиси фойдаланади, шунинг учун ҳам бу ерда тез-тез жанжаллар чиқиб туради.\nҚирғизистонликларнинг ўзбекистонлик ва тожикистонлик қўшнилари ўртасида чегараларнинг делимитация қилинмаган участкаларида сув, ер ва яйловлар туфайли чегараолди жанжаллари доим чиқиб турган. Масалан, жорий йилнинг май ойида Қирғизистон ва Тожикистон аҳолиси ўртасида Чек дея аталувчи жойдаги 50 сотих участка туфайли жанжал содир бўлди ва отишмагача етиб борди. Унда бир неча чегарачилар яраланди.


Бағдодда “Озодлик” радиоси Ироқ хизмати ходимаси Ҳамаил Ҳалафнинг жасади топилди.\n25 июн 2022, Тошкент вақти: 15:04\n“Озодлик” радиосидаги фаолиятини 2004 йилда бошлаган Ҳамаил Ҳалаф икки кун аввал бедарак йўқолган ва у ўғирлаб кетилган, деган тахминлар билдирилаётган эди. “Озод Европа/Озодлик Радиоси” президенти Жефф Гедмин журналистнинг оила аъзоларига ҳамдардлик билдирди.\n“Аввалига телемухбир бўлиб ишлаган Ҳалаф иқтидорли журналист эди. Ўз жонини хавф остига қўйиб у Ироқ халқига янгиликлар ва маълумотлар етказди. Радио жамоаси ва жаҳондаги барча ҳамкасбларимиз уни унутмайди ва оила аъзолари омонлигини сўраб дуо қилмоқда”, - деди Жефф Гедмин.